Lelaki Maut Ditikam Di Luar Pusat Hiburan Di Penampang

PENAMPANG: Seorang lelaki maut selepas ditikam di luar bangunan sebuah pusat hiburan di Jalan Penampang Baru di sini, awal pagi tadi.

Dalam kejadian kira-kira jam 3 pagi itu, mangsa berusia 29 tahun itu disahkan meninggal dunia ketika menerima rawatan di Hospital Queen Elizabeth 1 (QEH1).

Ketua Polis Daerah Penampang Mohd Haris Ibrahim berkata, sebaik menerima makluman berhubung kejadian itu, sepasukan anggota dan pegawai bergegas ke lokasi kejadian.

“Mangsa kemudian dikejarkan ke QEH1 dan ditempatkan di Zon Kecemasan untuk mendapatkan rawatan lanjut.

“Bagaimanapun mangsa disahkan meninggal dunia pada jam 8.38 pagi oleh pegawai perubatan bertugas akibat pendarahan yang teruk disebabkan tikaman objek tajam,” katanya ketika dihubungi.

Mohd Haris berkata, berdasarkan rakaman kamera litar tertutup (CCTV) pihak polis berjaya mengenal pasti suspek berkenaan yang mencederakan mangsa sehingga meninggal dunia.

Katanya, polis sudah membuka kertas siasatan berhubung kejadian itu dan kes diklasifikasikan mengikut Seksyen 302 Kanun Keseksaan kerana membunuh.

“Polis meminta bantuan orang ramai yang mempunyai maklumat mengenai suspek untuk segera berhubung dengan balai polis berhampiran.

“Suspek dikenal pasti sebagai Kaw Yung Chee yang berusia 35 tahun,” katanya.

Beliau meminta orang ramai tidak menyebarkan sebarang maklumat tidak sahih berhubung kejadian itu sehingga boleh mengganggu siasatan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aliakbar, ADUN Pertama PAS Di Sabah

KOTA KINABALU: Setiausaha Pas Sabah, Dr Aliakbar Gulasan adalah antara empat ahli politik yang mengangkat sumpah sebagai Ahli Dewan Undangan Negeri (Adun) Dilantik, hari ini.

Tiga lagi lagi ialah Ketua Penerangan Umno Sabah, Datuk Raime Unggi; Bendahari Umno Sabah, Suhaimi Nasir; dan Pengerusi Penggerak Komuniti Negara Parlimen Libaran, Jaffari Waliam.

Semua mereka mengangkat sumpah di hadapan Yang di-Pertua Negeri Sabah, Tun Juhar Mahiruddin bersama lima menteri dan 18 pembantu menteri di Istana Negeri, hari ini.

Berikutan pelantikan itu, Aliakbar, 49, yang juga Pengerusi Lembaga Koko Malaysia (LKM) adalah pemimpin Pas pertama di Sabah menjadi Adun di negeri itu.

Beliau yang berasal dari Kampung Kota Ayangan, Keningau sebelum ini adalah Pensyarah Kanan di Fakulti Kemanusiaan, Seni dan Warisan, Universiti Malaysia Sabah (UMS).

Selain memegang jawatan Setiausaha Pas negeri, beliau juga adalah Ahli Jawatankuasa Kerja Pas Pusat.

Pas yang menyokong Perikatan Nasional (PN) tidak meletakkan calon pada Pilihan Raya Negeri (PRN), 26 September lalu.

Bagaimanapun, parti itu menurunkan jenteranya untuk membantu PN dan rakan sekutunya di bawah Gabungan Rakyat Sabah (GRS) sepanjang kempen PRN berkenaan.

Selepas GRS berjaya membentuk kerajaan dengan majoriti mudah, pemimpin Pas Pusat dan Umno menyatakan harapan agar parti itu diberikan tempat sebagai Adun Dilantik walaupun dibantah rakan parti tempatan khususnya Parti Bersatu Sabah (PBS) dan Parti Solidariti Tanah Airku (STAR).

PBS dan STAR sebelum ini menjelaskan tiada perbincangan untuk melantik wakil Pas, selain menganggap kehadiran parti berasaskan Islam itu tidak bersesuaian dengan budaya di Sabah.

Pas bagaimanapun sudah lama bertapak di Sabah dan pernah menyertai beberapa pilihan raya umum (PRU) sebelum ini, namun gagal memenangi sebarang kerusi.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Budak 8 Tahun Antara Tiga Kematian Terbaru Di Sabah

KOTA KINABALU: Kes baharu Covid-19 di Sabah semakin stabil dan terkawal apabila bilangan kes baharu kembali menunjukkan penurunan dengan 381 kes baharu dilaporkan, hari ini.

Ketua Pengarah Kesihatan, Tan Sri Dr Noor Hisham Abdullah berkata, tiga lagi kematian dilaporkan di Sabah iaitu dua kematian di Hospital Duchess of Kent, Sandakan dan satu kematian di Hospital Tawau.

Kematian hari ini turut melibatkan seorang kanak-kanak perempuan warganegara berusia lapan tahun yang meninggal dunia di Hospital Tawau. Dua kes kematian lagi melibatkan pesakit berusia 63 dan 77 tahun dan kedua-duanya mempunyai sejarah penyakit kronik.

Dengan itu, kes kematian yang dilaporkan di Malaysia meningkat kepada 309 kes, sementara kes kematian di Sabah menjadi 171 kes.

Dua lagi kluster baharu dilaporkan di Sabah hari ini iaitu kluster Plaza dan kluster Jalan Kalabakan, Sandakan.

Hari ini, daripada 1,208 kes positif baharu dilaporkan di seluruh negara, 1,202 kes adalah jangkitan tempatan manakala, enam kes import.

Sementara, 30 kes baharu dilaporkan di Wilayah Persekutuan Labuan.

Bilangan kes pulih yang dilaporkan hari ini adalah sebanyak 1,013 kes, dengan bilangan kumulatif kes pulih adalah sebanyak 47,417 kes.

Tambahan kes baharu hari ini menjadikan bilangan kumulatif kes di Malaysia sebanyak 47,417 kes. Sebanyak 12,323 kes aktif dengan 104 kes ditempatkan di Unit Rawatan Rapi (ICU) dan 42 kes memerlukan bantuan alat pernafasan. – BorneoToday


Polis Ranau buru 3 suspek rompak bersenjata

RANAU: Polis di sini memburu beberapa individu selepas seorang lelaki tempatan dirompak sebelum ditikam di lengan kanannya oleh tiga suspek tidak dikenali pada malam Isnin.

Ketua Polis Ranau, DSP Mohd Shahrul Datuk Hj Abdul Wahab (gambar) berkata insiden itu, yang berlaku kira-kira 7.30 malam di sebuah rumah penginapan kira-kira 1 kilometer dari pekan Kundasang, sedang disiasat di bawah Seksyen 394 Kanun Keseksaan.

“Mangsa, seorang lelaki tempatan berumur 31 tahun merupakan penjaga rumah tersebut di mana dia tinggal. Semasa insiden, dia didatangi oleh ketiga-tiga suspek yang singgah dan berpura-pura bertanyakan bilik kosong.

“Tiba-tiba seorang daripada mereka merangkulnya dari belakang, manakala seorang lagi menarik beg sandangnya. Mangsa melawan dan berteriak, tetapi ia menyebabkan seorang lagi suspek menikam di lengan kanannya dengan pisau.

“Akibatnya, suspek merampas barang mangsa sebelum melarikan diri. Susulan insiden ini, mangsa kehilangan beg sandang, kad ATM, MyKAd dan wang tunai bernilai RM1,700.

Ketika itu keadaan agak gelap dan tiada saksi lain,” kata beliau.Mohd Shahrul berkata, mangsa menghubungi keluarganya tidak lama kemudian, dan mereka mengejarkannya ke Klinik Kesihatan Kundasang di mana dia menerima tujuh jahitan.

Beliau menggesa sesiapa yang mempunyai sebarang maklumat tentang insiden itu supaya menghubungi Insp Mohd Hafiez bin Ramlan di IPD Ranau bagi membantu siasatan.

Sementara itu, beliau juga menggesa orang awam supaya berhati-hati apabila didatangi orang asing, khususnya di tempat sunyi dan gelap. – Harian Ekspres


Ops Bersepadu Serbu Tujuh Lokasi PTI Di Sekitar Kota Kinabalu

KOTA KINABALU: Tujuh lokasi sekitar daerah ini diserbu membabitkan seramai 14 tangkapan dalam Operasi Pendatang Tanpa Izin (PTI) Bersepadu pada Rabu.

Ketua Polis Daerah Kota Kinabalu Asisten Komisioner Habibi Majinji berkata, dua daripada jumlah tangkapan didapati positif  dadah semasa menjalani ujian air kencing.

Menurutnya, operasi berkenaan dijalankan selama tujuh jam bermula jam 9 malam Selasa dengan menumpukan lokasi yang mempunyai kadar pertumbuhan PTI dan kerap berlaku kegiatan jenayah.

“Kesemua tangkapan berumur dalam lingkungan 14 hingga 54 tahun melibatkan 10 warga Filipina dan dua lagi warga Indonesia.

“Siasatan lanjut dijalankan mengikut Seksyen 6(1)(C) Akta Imigresen 1959/63 dan bagi tangkapan kesalahan dadah disiasat di bawah Seksyen 15(1)(A) Akta Dadah Berbahaya (ADB) 1952,” katanya dalam kenyataan di sini pada Rabu.

Beliau berkata, sepanjang operasi itu dijalankan, seramai 59 individu menjalani pemeriksaan.

Pihaknya turut mendapat kerjasama dari agensi lain termasuklah Jabatan Pendaftaran Negara (JPN), Jabatan Imigresen Malaysia (JIM), Suruhanjaya Pencegahan Rasuah Malaysia (SPRM), Jabatan Sukarelawan Malaysia (Rela), Pasukan Gerakan Am (PGA), Dewan Bandaraya Kota Kinabalu (DBKK), dan Sabah Electricity Sdn Bhd (SESB).


Covid-19: Lagi Kluster Baharu Di Sabah

KUALA LUMPUR: Satu lagi kluster baharu Covid-19 dikesan di Sabah menjadikan negeri itu mencatatakan 8 lapan kluster aktif setakat ini.

“Kluster baharu di Sabah iaitu kluster Udin,” kata Ketua Pengarah Kesihatan, Dr Noor Hisham Abdullah.

Semalam, kluster Bangau-Bangau merupakan kluster ke-7 dikesan di Semporna.

Selain itu, kluster ke-6 dikesan di Tongod dirujuk sebagai kluster Kuarters, kluster Benteng LD, kluster Selamat, kluster Pulau, kluster Bakau dan kluster Laut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hadiah Pemenang Unduk Ngadau Dinaikkan

KOTA KINABALU: Jawatankuasa Penganjur Pesta Kaamatan Peringkat Negeri 2019 bersetuju menaikkan jumlah hadiah bagi pertandingan Unduk Ngadau tahun ini.

Pengerusinya merangkap Menteri Menteri Pembangunan Infrastruktur, Datuk Peter Anthony berkata pemenang Unduk Ngadau akan meraih hadiah wang tunai RM18,000, tempat kedua RM13,000 dan tempat ketiga pula RM10,000.

“Pada mesyuarat kali ini kita telah membuat beberapa perubahan iaitu tawaran hadiah pertandingan bagi Unduk Ngadau ditambah selain mempelawa lebih banyak penyertaan etnik daripada pedalaman dan pantai timur Sabah.

“Begitu juga dengan pertandingan Sugandoi, kita memperkenalkan beberapa syarat baharu yang akan kita maklumkan kepada umum,” katanya kepada pemberita selepas mempengerusikan Mesyuarat Jawatankuasa Pesta Kaamatan Peringkat Negeri 2019 di Dewan JKR, Sembulan.

Anthony berkata mesyuarat terakhir yang diadakan itu berjalan lancar dengan pelbagai persiapan sedang rancak dilakukan oleh jawatankuasa di peringkat negeri.

Katanya penganjur Pesta Kaamatan di peringkat negeri turut bekerjasama dengan pihak Persatuan Kebudayaan Kadazandusun (KDCA) dan para pertubuhan bukan kerajaan (NGO) yang mewakili etnik Kadazandusun dan Murut (KDM) di Sabah.

“Persediaan kita sejak awal lagi mungkin sukar tanpa kerjasama semua pihak, justeru saya mengucapkan terima kasih kepada Presiden Persatuan Kebudayaan Kadazandusun (KDCA) selaku Huguan Siou iaitu Tan Sri Joseph Pairin Kitingan atas kerjasama baik beliau.

“Kerjasama dengan KDCA adalah ilham Ketua Menteri supaya di Sabah kita bersatu dalam satu bumbung bila kita merayakan sesuatu perayaan seperti Kaamatan. Ini adalah perayaan tradisi yang kita rayakan turun temurun jadi agenda perbezaan politik harus kita ketepikan,” katanya.

Mengulas lanjut Peter berkata penambahan beberapa acara yang sebelum ini tidak pernah diadakan akan melibatkan kos perbelanjaan yang ditanggung oleh kerajaan negeri.

Sehubungan itu katanya perkara tersebut akan dimaklumkan kepada Ketua Menteri, Datuk Seri Mohd Shafie Apdal untuk permohonan bagi mendapatkan sejumlah peruntukan tambahan agar Pesta Kaamatan dapat dijayakan sepenuhnya. – SabahNewsToday


Hati-Hati Pulang Kerja, Amaran Ribut Petir Di Enam Daerah Di Sabah

Jabatan Meteorologi Malaysia sebentar tadi telah mengeluarkan amaran ribut petir bagi beberapa daerah di negeri ini.

Menurut kenyataan yang dikeluarkan, dijangkakan daerah yang terlibat ialah Pedalaman (Sipitang, Tenom, Beaufort, Keningau dan Tambunan) dan Pantai Barat (Sabah).

Orang ramai yang berada di kawasan berkenaan dinasihatkan untuk lebih berhati-hati terutamanya bagi yang pulang daripada kerja pada petang ini.


Dicekup ketika melepaskan rindu

MELAKA: Angkara ingin melepaskan rindu sebelum bertolak balik ke kampung halamannya, seorang penuntut institut pengajian tinggi awam (IPTA) bersama teman lelakinya, dicekup penguat kuasa Jabatan Agama Islam Melaka (JAIM), sempena Ops Ambang Tahun Baharu, awal pagi ini.

Pasangan kekasih berusia 22 tahun itu, ditahan di sebuah hotel bajet di Batu Berendam, di sini, kira-kira jam 3.30 pagi.

Lelaki yang bekerja kilang di daerah ini mendakwa, teman wanitanya itu dalam perjalanan untuk pulang ke kampung halaman di Kelantan dari Selangor namun terlebih dulu singgah di Melaka untuk bertemunya.

Sementara itu, Ketua Penolong Pengarah Bahagian Penguatkuasaan JAIM, Datuk Rahimin Bani, berkata operasi itu diadakan bagi memastikan sambutan tahun baharu tidak dicemari kegiatan maksiat.

Beliau berkata, sebanyak enam hotel bajet diperiksa dan hasilnya enam individu ditahan selepas didapati tinggal berdua-duaan dengan pasangan bukan mahram.

“Tiga pasangan yang ditahan itu berusia antara 22 hingga 27 tahun, dan ketika pemeriksaan dilakukan mereka gagal menunjukkan dokumen sah mengatakan mereka adalah pasangan yang sah.

“Malah penguat kuasa mengambil masa kira-kira 30 minit mengetuk pintu didiami pelajar IPTA itu sebelum mereka memberikan kerjasama dan membukanya,” katanya.

Rahimin berkata, pasangan ini memberikan bermacam alasan antaranya cuma singgah sekejap, hanya tinggal sebilik tetapi tidak melakukan apa-apa untuk tidak diambil tindakan.

“Alasan itu hanya sia-sia kerana perbuatan bersekedudukan atau berkurung sehingga mendatangkan syak adalah suatu kesalahan.

“Semua mereka ini akan ditahan dalam tempoh 24 jam untuk diambil keterangan sebelum dibebaskan dengan jaminan,” katanya.

Beliau berkata, kesemua enam individu ini akan disiasat dan didakwa mengikut Seksyen 53 Enakmen Kesalahan Syariah Negeri Melaka 1991 kerana berkurung mendatangkan syak. – Berita Harian


Pak Wan buktikan kereta terbang bukan omongan

LANGKAWI 27 Mac – Setelah menerima pelbagai maklum balas berbaur positif dan tidak kurang dipersendakan beberapa pihak dengan idea keperluan negara membangunkan kereta terbang, akhirnya Menteri Pembangunan Usahawan, Datuk Seri Mohd. Redzuan Yusof membuktikan ia mampu direalisasikan.

Kesungguhan beliau itu dibuktikan apabila menampilkan prototype air mobility dikenali sebagai Vector yang merupakan hasil rekaan syarikat tempatan sempena Pameran Maritim dan Aeroangkasa Antarabangsa Langkawi (LIMA) di Langkawi semalam.

Ia dibangunkan secara design dan engineering oleh Aerodyne Sdn. Bhd. yang menyediakan perkhidmatan penyelesaian berintegrasi berasaskan dron.

“Reka bentuk Vector yang dibangunkan khas ini dilihat bakal menjadi penanda aras dalam pembangunan ‘aerocar’ (kereta terbang) pada masa hadapan.

“Ini sedikit sebanyak menyuntik semangat syarikat tempatan untuk bersaing dalam pasaran teknologi antarabangsa selain membuktikan anak tempatan juga boleh berjaya dan bersaing di peringkat antarabangsa,” kata beliau yang lebih mesra dipanggil Pak Wan kepada Utusan Malaysia hari ini.

Malah usaha Pak Wan itu mendapat maklum balas positif daripada Perdana Menteri Tun Dr. Mahathir Mohamad yang hadir melihat sendiri ‘prototype air mobility’ yang terletak di Pavilion Kementerian Pembangunan Usahawan (MED) pada pameran LIMA tersebut.

Perdana Menteri yang diiringi oleh Pak Wan meluangkan masa lebih 20 minit di Pavilion MED yang turut menempatkan 12 usahawan Perusahaan Kecil dan Sederhana (PKS) dalam bidang pembuatan industri dan aeroangkasa.

“Langkah berani yang dilakukan anak tempatan dalam bidang pembangunan aeroangkasa hari ini merupakan antara visi dan usaha penting bagi memastikan langkah Malaysia seiring dengan negara maju lain di rantau Asia Pasifik,” kata Dr. Mahathir.

LIMA’19 kali ini menyaksikan penyertaan sebanyak 406 syarikat berkaitan pertahanan dan entiti komersil dari 32 negara melibatkan 206 syarikat tempatan dan 200 syarikat antarabangsa.

Edisi ke-15 LIMA kali ini dianjurkan bersama EN Projects (M) Sdn. Bhd., Kementerian Pertahanan dan Kementerian Pengangkutan.


Tujuh Pelajar Tingkatan 5 Ditahan Terbabit Kes Rogol

TAWAU: Tujuh pelajar tingkatan lima di sebuah sekolah menengah di sini ditahan disyaki terbabit kes rogol seorang pelajar perempuan tingkatan dua, semalam.

Semua suspek ditahan selepas ibu mangsa membuat laporan polis jam 3.30 petang sebaik dimaklumkan oleh pihak sekolah berkenaan kejadian itu.

Difahamkan kejadian kira-kira pukul 11 pagi itu, seorang guru menemukan mangsa berusia 14 tahun dalam keadaan separuh bogel di sebuah bilik suis, di sekolah berkenaan.

Menurut sumber, mangsa memberitahu dua pelajar merogolnya manakala empat lagi suspek meminta mangsa melakukan seks oral.

“Seorang lagi mangsa hanya berada di bilik berkenaan dan hanya melihat rakannya melakukan perbuatan itu terhadap mangsa.

“Ekoran kejadian itu, ibu mangsa kemudian membuat laporan polis dan semua suspek ditahan,” katanya ketika dihubungi hari ini.

Ketua Polis Daerah Tawau, Asisten Komisioner Peter Umbuas ketika dihubungi turut mengesahkan kejadian terbabit.

“Semua suspek ditahan pada hari yang sama dan direman selama tiga hari.

“Kes disiasat dibawah Seksyen 375B/377A Kanun Keseksaan kerana merogol,” katanya.


Naik Taraf Lapangan Terbang Tawau & Lahad Datu Perlu Dipercepatkan – Mohd Shafie

KOTA KINABALU, 19 Sept: Ketua Menteri Sabah Datuk Seri Mohd Shafie Apdal meminta agar pelaksanaan kerja-kerja menaik taraf  kemudahan Lapangan Terbang Tawau dan Lahad Datu dipercapatkan memandangkan  kedua-dua lapangan terbang itu sudah  tidak dapat menampung jumlah penumpang yang semakin bertambah.

Beliau berkata kapisiti penumpang yang menggunakan lapangan terbang berkenaan kini telah melebihi had dan ini mendatangkan ketidak keselesaan kepada penumpang, khususnya pelancong luar yang mengunjungi tempat berkenaan.

“Saya telah bertemu dengan Malaysia Airport Berhad (MAHB) dan pihak berkenaan mengenai perkara ini..kerana kita tahu prasarana adalah menjadi perkara yang cukup penting, khususnya dalam sektor pelancongan.

“Kalau kita melabur dalam mempertingkat kemudahan seperti di lapangan terbang kita boleh boleh mendapat pulangan dalam jangka masa yang cepat. Kerana kita tahu setiap pelancong yang datang ke negara kita dapat memberi pulangan kepada negara kita…dan sekiranya kita mempunyai kemudahan yang baik maka ia dapat mempertingkatkan lagi jumlah pelancong,” katanya.

Beliau berkata demikian kepada pemberita selepas merasmikan Kempen Domestik- Cuti-Cuti Malaysia Sempena Tahun Melawat Malaysia 2020 yang turut dihadiri Menteri Pelancongan, Seni dan Budaya Malaysia Datuk Mohamaddin Ketapi  di Lapangan Terbang Antarabangsa Kota Kinabalu, di sini hari ini.

Mengulas lanjut, Mohd Shafie berkata kini banyak negara di rantau ini sangat kompetitif dan mempunyai kemudahan yang cukup baik seperti Hong Kong, Filipina, dan Singapura dan kita perlu bersaing dengan mereka dengan menyediakan prasarana yang baik.

“Selain itu kita tahu ibu negara Indonesia bakal dipindahkan ke Kalimantan Utara dan dalam jangka lima tahun lagi sudah tentu kawasan berkenaan banyak pembangunan. Oleh itu kita perlu bersedia menerima lebih banyak pelancong dengan mempertingkatkan kemudahan.

“Kemudahan lapangan terbang ini cukup penting bukan sahaja dalam sektor pelancongan kerana pelabur yang mahu melabur di negeri ini juga melihat kemudahan lapangan terbang selain kemudahan elektrik, air dan jalan raya,” tambahnya.

Sementara itu, mengulas mengenai Kempen Domestik- Cuti-Cuti Malaysia, Mohd Shafie berkata inisiatif berkenaan adalah cukup baik untuk memastikan sektor pelancongan di negara ini, khususnya di Sabah meningkat.

“Saya juga sangat mengalu-alukan kerjasama kementerian pelancongan dan syarikat penerbangan MASwings dalam usaha kempen ini dengan mempamerkan logo pada pesawat syarikat berkenaan,” katanya.


Penjawat Awam Mengaku Tidak Bersalah Rogol Remaja Dalam Kereta

KOTA KINABALU: Seorang penjawat awam berumur 56 tahun didakwa atas dua tuduhan merogol seorang remaja.

Ag Salleh Kurus mengaku tidak bersalah di hadapan Hakim Mahkamah Sesyen Azreena Aziz, kepada tuduhan-tuduhan terhadapnya pada Rabu.

Bagi tuduhan pertama, Ag Salleh dituduh merogol remaja berumur 14 tahun itu pada awal Mei tahun ini pada pukul 6 petang di dalam sebuah kereta yang diletakkan berdekatan pantai di Kuala Penyu, Beaufort.

Bagi tuduhan kedua, dia didakwa merogol remaja sama pada 14 Mei tahun ini di sebuah motel di Kuala Penyu, Beaufort.

Kesalahan di bawah Seksyen 376(2)(d) Kanun Keseksaan itu membawa hukuman penjara antara 10 tahun dan 30 tahun, serta sebatan, jika sabit kesalahan.

Mahkamah menetapkan 17 November untuk pengurusan kes dan 4-5 Julai 2022 untuk perbicaraan kes.

Ag Salleh dilepaskan dengan ikat jamin RM10,000 dengan dua penjamin tempatan, diarah melapor diri di balai polis terdekat sekali sebulan dan pasportnya, jika ada, disimpan oleh mahkamah sehingga pelupusan kesnya.

Mahkamah diberitahu bahawa kira-kira enam saksi akan dipanggil semasa perbicaraan.

Terdahulu, Timbalan Pendakwa Raya Adibah Saiful membantah ikat jamin untuk Ag Salleh.

Bagaimanapun, peguam Dato Seri Rakhbir Singh yang mewakili Ag Salleh meminta ikat jamin diberikan, mengatakan anak guamnya telah berkhidmat sebagai penjawat awam selama 31 tahun.

Rakhbir juga memberitahu mahkamah bahawa Ag Salleh telah berkahwin dan mempunyai enam anak, dengan salah seorangnya berkahwin dengan anggota polis. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saman RM1 Bilion Menanti Shafie Apdal, Tun Juhar

KUALA LUMPUR : Gerakan Kuasa Rakyat (G57) tidak menolak kemungkinan untuk memfailkan tuntutan ganti rugi sekurang-kurangnya RM1 bilion terhadap Yang Dipertua Sabah, Tun Juhar Mahiruddin dan bekas Ketua Menteri Sabah, Datuk Seri Mohd Shafie Apdal.

Menurut pengerusinya, Datuk Zulkarnain Mahdar, ia susulan tindakan kedua-dua pemimpin itu didakwa menyebabkan berlakunya gelombang ketiga penularan pandemik Covid-19 di Sabah.

Keputusan pembubaran Dewan Undangan Negeri (DUN) Sabah hingga berlakunya Pilihan Raya Negeri (PRN) yang dibuat oleh Juhar dan Mohd Shafie hanya memburukkan keadaan menyebabkan ratusan kes baharu dan berpuluh kematian direkodkan, ujarnya.

“Kita bercadang dengan panel peguam untuk memfailkan saman berjumlah RM1 bilion terhadap kedua-dua individu ini, Tun Juhar dan Shafie Apdal.

“Saya fikir Shafie Apdal mampu bayar, sebab kita tahu beliau mempunyai kemampuan (kewangan), sebenarnya RM1 bilion itu mungkin kecil bagi pihak beliau sendiri.

“Kalau RM2 atau RM3 bilion beliau kena saman pun beliau mampu bayar sebenarnya,” katanya dalam satu kenyataan, hari ini.

Terdahulu Zulkarnain membuat laporan polis ulangan terhadap Juhar dan Mohd Shafie mengenai gelombang ketiga Covid-19 yang berpunca daripada keputusan kedua-dua pemimpin itu membubarkan DUN Sabah dan melaksanakan PRN Sabah di Ibu Pejabat Polis Daerah (IPD) Dang Wangi, hari ini.

Dalam pada itu, Zulkarnain bercadang untuk mengagihkan tuntutan tersebut kepada seluruh negara khususnya mangsa-mangsa Covid-19 yang didapati positif dan meninggal dunia jika memenangi kes itu.

“Sekiranya panel peguam kita berjaya memenangi kes ini, wang tersebut (RM1 bilion) akan diagihkan ke seluruh negara dan kepada mangsa-mangsa yang terjejas.

“Kita juga akan salurkan kepada Agensi Pengurusan Bencana Negara (NADMA).

“Soal keputusan berapa (ganti rugi) kita serahkan kepada mahkamah,” katanya.

Dalam perkembangan sama, Zulkarnain turut melahirkan rasa kecewa terhadap Polis DiRaja Malaysia (PDRM) yang didakwa masih tidak memanggil Juhar dan Mohd Shafie untuk memberi keterangan.

“Laporan pertama kita sebelum ini masih belum ada perkembagan, malah kedua-dua pemimpin Sabah ini tidak pula dipanggil untuk memberi keterangan.

“Mereka perlu bertanggungjawab terhadap tindakan mereka sebelum ini yang telah menyebabkan berlakunya gelombang ketika Covid-19,” katanya. – MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjaga zoo parah diserang harimau

KANSAS: Seorang penjaga zoo wanita parah selepas diserang harimau Sumatera sebelum haiwan terbabit ditenteramkan oleh pekerja lain dalam kejadian di Zoo Topeka, Kansas, Amerika Syarikat, semalam.

Mangsa yang cedera pada bahagian kepala dan leher itu masih sedarkan diri ketika dikejarkan ke hospital dan dilaporkan berada dalam keadaan stabil, kata jurucakap bandar Topeka, Molly Hadfield.

Pengarah zoo, Brendan Wiley dalam sidang media berkata, kejadian berlaku ketika mangsa yang juga penjaga utama haiwan itu, berada di dalam kandang harimau.

Katanya, harimau berusia tujuh tahun dikenali dengan nama Sanjiv itu masuk ke kawasan kandang dan ia tidak sepatutnya berlaku.

“Terdapat kesilapan yang berlaku di sini. Siasatan masih dilakukan. Beberapa pekerja melihat satu kejadian yang anda tidak mahu alami dalam kerjaya ini,” katanya.

Wiley berkata, kejadian turut disaksikan pengunjung lain sebelum beberapa pekerja memujuk harimau itu kira-kira 10 minit kemudian dengan menggunakan makanan sebagai umpan untuk masuk ke tempat kurungan semula. – Reuters


Ops Sarang Khas: Polis Gempur Tiga Kawasan Panas Di Tawau

OPS SARANG KHAS : POLIS GEMPUR LAGI KAWASAN HOTSPOT

TAWAU, 16 Mac 2019 – Operasi bersepadu (OPS Sarang) yang diselaraskan PDRM IPD Tawau telah dijalankan di 3 kawasan hotspot berasingan awal pagi tadi telah menahan seramai 32 orang warga asing kerana tidak memiliki sebarang dokumen pengenalan diri yang sah.

Ketua Polis Daerah Tawau, ACP Fadil Bin Hj. Marsus berkata, OPS Sarang yang bermula pada jam 3.00 pagi dan berakhir 9.00 pagi itu melibatkan Polis Diraja Malaysia (PDRM) IPD Tawau, ESSCOM, Jabatan Imigresen Malaysia, International Criminal Police Organization (INTERPOL) dan Agensi Anti Dadah Kebangsaan (AADK) menumpukan 3 kawasan hotspot iaitu Kampung Vietnam, Kampung Tanah Merah, Jalan Tanjung Batu dan Kampung Tanjung Batu Laut (Teck Guan) Tawau.

Beliau berkata operasi itu juga tertumpu di kawasan penempatan setinggan yang didiami warga asing.ACP Fadil berkata, operasi banteras PATI itu merupakan langkah susulan dalam menyahut seruan pihak berkuasa dalam aktiviti pencegahan jenayah bahkan masyarakat yang prihatin dan aktif seharusnya menanam kesedaran akan pentingnya membasmi jenayah dan Dadah serta masalah sosial dalam kawasan mereka.

“PDRM Tawau sekali lagi memandang serius masalah PATI di daerah ini dan operasi merupakan langkah drastik dan agresif yang kita akan ambil untuk menangani masalah PATI susulan kebanjiran PATI yang melibatkan penyalahgunaan Dadah dan jenayah di daerah ini,” katanya.

Beliau mengulas kesemua tangkapan dibawa ke IPD Tawau untuk tindakan lanjut dan kes disiasat dibawah seksyen 39A(1) Akta Dadah Berbahaya 1952, seksyen 12(2) Akta Dadah Berbahaya 1952, seksyen 15(1)(a) Akta Dadah Berbahaya 1952, seksyen 6(3) Akta Penagih Dadah (Rawatan Dan Pemulihan) 1983, Akta Penagih Dadah (Rawatan Dan Pemulihan) 1983 seksyen 3(1) dan 6(1)(c) Akta Imigresen 1959/63.

Selain itu, Polis dari Bahagian Siasatan Jenayah Narkotik (BSJN) IPD Tawau juga merampas dadah seberat 11.2 gram yang dianggarkan bernilai RM1,200. – Polis Daerah Tawau


(VIDEO) Tular Rakaman Tiga Mangsa Culik Abu Sayyaf Merayu Diselamatkan

KOTA KINABALU: Rakaman video memaparkan tiga lelaki warga Indonesia yang dipercayai diculik di perairan Tambisan, Lahad Datu pada 24 September lalu merayu kepada Presiden Indonesia, Joko Widodo dan majikan di Malaysia menyelamatkan mereka tular sejak semalam.

Video berdurasi 44 saat itu menunjukkan lelaki memperkenalkan dirinya sebagai Maharudin Lunani dan diapit dua rakannya dikenali sebagai Muhammad Farhan serta Samiun maneu menyatakan Abu Sayyaf meminta wang tebusan sebanyak 30 juta peso (RM2.4 juta) untuk dibebaskan.

Rakaman yang dimuatkan di laman sosial Facebook itu menunjukkan ketiga-tiga mangsa dalam keadaan tangan terikat duduk mencangkung dan hanya berseluar tanpa baju.

“Kami adalah warga Indonesia, kami bekerja di Malaysia, kami kena tangkap kumpulan Abu Sayyaf pada tanggal 24 September 2019.

“Saya harap bos kami membantu kami untuk membebaskan kami dan juga kepada Presiden Republik Indonesia, tolong kami supaya kami bebas dari sini.

“Kumpulan Abu Sayyaf meminta tebusan 30 juta peso (RM2.4 juta) supaya kami dapat kembali ke Indonesia,” kata Maharudin di dalam video itu.

Ketiga-tiga mereka dipercayai kru sebuah bot yang diculik kumpulan Indonesia September lalu ketika keluar menangkap ikan pada waktu malam.

Sementara itu, Pesuruhjaya Polis Sabah, Datuk Omar Mammah seperti dilaporkan berkata, pihak polis masih belum menerima laporan berkaitan video berkenaan.

Katanya, siasatan tentang penculikan itu masih dijalankan.


Lelaki Ditemui Mati Di Sebuah Apartment Jalan Tuaran Bypass

KOTA KINABALU: Seorang lelaki ditemui mati dengan kesan toreh dipergelangan tangan dan calar dibadan di sebuah Apartment Jalan Tuaran Bypass, di sini semalam.

Mangsa berusia 26 tahun ditemui oleh ibu saudaranya dalam keadaan terbaring sebelum menghubungi pihak berkuasa pada pukul 12.27 tengah hari untuk tindakan lanjut.

Timbalan Ketua Polis Daerah Kota Kinabalu, Superintendan George Abd Rakman berkata siasatan lanjut dan maklumat yang diperolehi daripada anak saudaranya memberitahu mangsa ada buat ‘live’ melalui akaun instagram bersama mangsa selama seminit sebelum kejadian.

“Dalam live itu, anak saudaranya hanya mendengar perkataan “dia mengalami tekanan” dan perbualan lain tidak jelas.

“Polis syaki mangsa dipercayai membunuh diri dan terdapat kesan toreh di pergelangan tangan kanan, luka di siku tangan kiri dan calar di belakang badan,” katanya ketika dihubungi di sini hari ini.

George berkata tiada sebarang peralatan ditemui di tempat kejadian yang boleh dikaitkan dengan perbuatan jenayah.

Beliau menambah mayat mangsa dihantar Jabatan Forensik Hospital Queen Elizabeth (HQE) Kota Kinabalu untuk bedah siasat.

“Siasatan masih diteruskan dan kes diklasifikasikan sebagai mati mengejut,” katanya.


Ramai Jatuh Miskin Selepas Persaraan

KUALA LUMPUR : Kumpulan Wang Simpanan Pekerja (KWSP) menjelaskan sebanyak 43 peratus atau 5.38 juta ahli di bawah umur 55 tahun mempunyai simpanan kurang daripada RM10,000 dalam akaun satu.

Ketua Pegawai Eksekutifnya, Tunku Alizakri Alias berkata, ini bermakna mereka akan menjalani kehidupan persaraan dengan pendapatan kurang daripada RM41 sebulan sepanjang tempoh 20 tahun sekiranya simpanan mereka tidak bertambah.

“Umum mengetahui purata jangka hayat rakyat Malaysia kini menjangkau usia 75 tahun, namun KWSP terus mengekalkan pengeluaran bagi akaun satu pada usia 55 tahun. Jadi ada tempoh selama 20 tahun lagi selepas persaraan.

“Selain itu, sebanyak 54 peratus atau 137,000 daripada 245,000 ahli berumur 54 tahun pada 2020 mempunyai simpanan kurang daripada RM50,000 dan bakal menjalani kehidupan persaraan dengan pendapatan hanya RM200 sebulan bagi tempoh 20 tahun,” katanya pada sidang akhbar di Ibu Pejabat KWSP di sini semalam.

Menurutnya, daripada data KWSP itu, jumlah berkenaan sangat jauh daripada paras kemiskinan negara iaitu RM2,208 untuk isi rumah dan RM2,450 untuk perbelanjaan asas seorang warga emas seperti dinyatakan dalam kaji selidik oleh Social Wellbeing Research Centre.

“Katanya, pada masa ini pihaknya sedang memperhalusi dan memperincikan kemudahan bagi tujuan pengeluaran daripada akaun satu seperti diumumkan Menteri Kewangan, Senator Tengku Datuk Seri Zafrul Tengku Abdul Aziz pada Belanjawan 2021 Jumaat lalu dan akan diumumkan dalam masa terdekat.

ARTIKEL BERKAITAN: Perincian pengeluaran akaun satu KWSP diumum dalam masa terdekat.

Jumaat lalu, kerajaan mengumumkan kemudahan pengeluaran simpanan KWSP daripada akaun satu secara bersasar sebanyak RM500 setiap bulan dengan jumlah sehingga RM6,000 bagi tempoh 12 bulan untuk meringankan beban seramai kira-kira 600,000 ahli yang dibuang kerja

Tunku Alizakri meminta pencarum menjadikan pengeluaran caruman KWSP akaun satu sebagai langkah terakhir sekiranya terdapat kaedah lain bagi membantu kekangan kewangan yang dihadapi ketika ini.

“Pertama buat anggaran perbelanjaan ketika ini dengan tidak meletakkan keperluan semasa terlebih dahulu berbanding kehendak. Lihat juga kepada bantuan-bantuan yang diberikan oleh kerajaan dan sekiranya ia tidak mencukupi barulah melihat kepada simpanan hari persaraan sebagai pilihan terakhir.

“Selain itu ahli juga boleh mendapatkan nasihat kewangan daripada Bank Negara Malaysia, Agensi Kaunseling dan Pengurusan Kredit dan Pertubuhan Keselamatan Sosial (Perkeso),” ujarnya.

Katanya, KWSP memikul beban yang berat untuk melihat situasi semasa dan memainkan peranan bagi memastikan semua ahli mempunyai wang pada masa depan iaitu selepas hari persaraan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tawau gagalkan cubaan seludup masuk ketam hidup tanpa lesen

TAWAU, 25 Nov –  Pasukan Polis Marin (PPM) Tawau semalam menggagalkan cubaan dua lelaki tempatan menyeludup masuk 159 kotak polistirena berisi ketam hidup dari Indonesia bernilai RM41,340 untuk dijual di pasaran tempatan.

Komander PPM Wilayah 4 Sabah, ACP Mohamad Pajeri Ali berkata suspek berusia 38 dan 52 tahun itu ditahan di kawasan laut Batu 3 pada pukul 5.30 pagi.

“PPM Tawau bersama dua Pegawai Jabatan Perikanan Tawau yang menjalankan tugas operasi Inter Agensi di kawasan tersebut telah menahan dan memeriksa dua jongkong yang masing-masing membawa kotak berisi ketam hidup, tanpa lesen dan surat kelulusan daripada Jabatan Perikanan Tawau,” katanya dalam satu kenyataan di sini, hari ini.

Dalam kes berasingan, Pajeri berkata operasi Inter Agensi itu turut berjaya menahan seorang lelaki tempatan berusia 30-an bersama 400 kilogram ikan bernilai RM5,200, disyaki hasil daripada aktiviti mengebom ikan.

Menurutnya, semua tangkapan dibawa ke pangkalan PPM Tawau untuk tindakan dan siasatan lanjut oleh Jabatan Perikanan.


Katak Sebesar Bayi Manusia Gemparkan Warganet

Seekor katak sebesar bayi manusia berjaya ditangkap di pinggir ibu kota Pulau Solomon, Honaira.

Penemuan oleh pemilik kilang kayu, Jimmy Hugo dibuat bulan lalu dan dikongsi di akaun Facebook miliknya, dan menggemparkan netizen di akaun sosial media itu.

Dalam catatannya, Hugo berkata katak berkenaan dikenali sebagai ‘ayam belukar’ dalam kalangan penduduk pulau tersebut.

“Rasanya lebih sedap daripada ayam,” katanya.

Menurut pakar biologi, Patrick Pikacha, spesis katak ini dikenali sebagai Cornufer guppyi dan merupakan salah satu katak terbesar di dunia, memetik laporak portal berita ABC.

Katak terbesar di dunia, katak Goliath Afrika ditemui di Cameroon berukuran 36 sentimeter panjang.

Jelas Dr Pikacha, katak di Pulau Solomon ini kini terancam akibat aktiviti pembalakan.

Selain itu, bahan kimia yang dilepaskan ke dalam sungai turut mengakibatkan kematian amfibia tersebut.

Jelasnya lagi, walaupun katak yang dikongsi Hugo itu agak besar, dia pernah menemui saiz lebih besar daripada itu di Pulau Gatokae, salah satu pulau kecil di barat Pualau Solomon.

“Seekor katak yang pernah temui berukuran 30 sentimeter panjang, sepanjang sebuah pembaris panjang.

“Ketika itu katak berkenaan sedang makan seekor ulat jadi ia tidak cuba melarikan diri,” katanya.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 5,725 Kes Dilaporkan Hari Ini Paling Tinggi Setakat Ini, 16 Kematian

KUALA LUMPUR: Kementerian Kesihatan Malaysia (KKM) memaklumkan bahawa terdapat sebanyak 5,725 kes baharu COVID-19 yang dicatatkan pada hari ini.

Ini menjadikan jumlah kumulatif bagi kes COVID-19 di Malaysia adalah sebanyak 203,933 kes.

Dukacita dimaklumkan, terdapat 16 lagi kes kematian dicatatkan pada hari ini dan menjadikan jumlah kumulatif adalah sebanyk 733.

Terkini. Kes baharu hari ini paling tinggi, 5,725 kes dengan 16 lagi kematian. #COVID19 #JagaNegaraKita


SAFA Pilih Tambadau Ganti Sang Badak

KOTA KINABALU: Persatuan Bola Sepak Sabah (SAFA) hari ini melancarkan jersi pasukan itu bagi musim Liga Malaysia 2019/2020 yang akan membuka tirainya pada Februari depan.

Majlis pelancaran jersi berwarna merah dan putih tajaan syarikat Ararat Sports & Souvenirs Sdn. Bhd. itu disempurnakan oleh Ketua Menteri, Datuk Seri Mohd Shafie Apdal.

Pasukan Sabah yang sebelum ini sinonim dengan gelaran skuad Badak dalam kalangan peminat bola sepak negeri itu kini mempunyai imej baharu menerusi pemilihan Tambadau.

Definisi maskot itu menggambarkan Tambadau (Seladang) yang mempunyai sifat keberanian dan semangat membara memperjuangkan sesuatu dan sentiasa bersatu padu dengan kawanan lain untuk mempertahankan maruah dan kemenangan.

Logo Tambadau menggunakan warga merah, putih dan biru dengan slogan Biar Tunduk, Tapi Menanduk.

Dalam majlis itu, Mohd Shafie turut diperkenalkan kepada Ketua Jurulatih, Jelius Ating serta pemain-pemain yang akan beraksi dalam kempen Liga Perdana musim ini oleh Menteri Pembangunan Infrastruktur merangkap pemangku Presiden SAFA, Datuk Peter Anthony dan Pengurus Pasukan, HeNry Soimpon.

Hadir sama dalam majlis itu ialah Timbalan Ketua Menteri, Datuk Madius Tangau; Menteri Pembangunan Luar Bandar, Ewon Benedict dan Pembantu Menteri Kewangan, Kenny Chua.

Turut hadir ialah dua Timbalan Presiden SAFA iaitu Hamid Apdal dan Datuk Rahman Zakaria; Setiausaha Agung, Andrew Majanggim dan Bendahari Agung, Yap Wai Loon.

Bagi musim ini juga, SAFA membuat perubahan maskot dengan memilih Tambadau (seladang) bagi menggantikan sang Badak yang selama ini sinonim dengan skuad Sabah.

Dalam pada itu seramai 26 pemain telah mengesahkan tempat ke dalam pasukan termasuk pemain import dari Serbia, Rodoljub Paunovic yang dikekalkan musim ini.

Bagaimanapun, pihak SAFA masih lagi mengadakan rundingan untuk mendapatkan pengesahan beberapa lagi pemain import dari Indonesia, Brazil dan Korea Selatan dan keputusannya dijangka dimuktamadkan dalam dua hari ini.

Sumber – SabahNewsTodayArtikel Asal : https://www.sabahnewstoday.com/safa-lancar-jersi-liga-malaysia-2019-2020/


5 Kluster Baharu Di Sabah Hari Ini, Dua Dikesan Di Pelantar

KOTA KINABALU: Dua dari lima kluster baharu Covid-19 yang dilaporkan di Sabah hari ini dikesan di pelantar dan tiga kluster lagi dikesan di kapal dan komuniti.

Menteri Kerajaan Tempatan dan Perumahan, Datuk Seri Panglima Masidi Manjun berkata, dua kluster baharu di pelantar adalah kluster Segara dan kluster Coral di Kota Kinabalu. Kluster Segara membabitkan pekerja Pelantar Kinabalu Non Associated Gas (KNNAG).

Kes indeks bagi kluster ini membabitkan juruteknik di pelantar yang disahkan positif RTK-Ag semasa saringan di Hospital KPJ pada 2 Jun. Daripada 141 sampel diambil, 10 kes lagi disahkan positif.

Manakala, kluster Coral pula dikesan daripada tukang masak yang disahkan positif semasa saringan sing-off pada 2 Jun dan daripada 283 sampel diambil, lagi lagi kes positif dan 274 sampel didapati negatif.

Katanya, satu kluster lagi adalah kluster Ocean Blue, Kota Kinabalu yang membabitkan kru kapal di Kota Kinabalu yang disaring selepas tiba dari Perak. Kes indeks adalah kru kapal yang dikesan positif semasa tiba di pangkalan dan 98 lagi kru lain juga disahkan positif.

Dua kluster komuniti yang dilaporkan hari ini adalah kluster Tanjung Aru Baru yang kini merekodkan 30 kes positif dan kluster Kg Bundu, Kota Belud yang melaporkan 39 kes positif.

Hari ini Sabah merekodkan sebanyak 350 kes positif baharu, dengan lima kluster baharu dan satu kes kematian. Kes kematian hari ini dilaporkan di Tawau.

Masidi berkata, sehingga hari ini 17 daerah di Sabah berada dalam zon merah, dua dalam zon jingga, enam zon kuning dan dua lagi zon hijau iaitu daerah yang tidak mencatatkan kes aktif.

Beliau berkata, daripada 350 kes baharu hari ini, Kota Kinabalu mencatatkan kes tertinggi dengan 161 kes. Daerah lain yang turut mencatatkan kes yang tinggi adalah Lahad Datu (25), Penampang (22), Tawau (20) dan Putatan (19).

Katanya, daripada 350 kes positif itu, sebanyak 135 kes dari saringan kontak rapat, 166 kes dari saringan kluster, saringan bergejala 37 kes dan 12 kes adalah dari lain-lain kategori.

Sementara itu, sebanyak 315 kes pulih dilaporkan, dengan kumulatif kes sebanyak 61,586 kes.

Seramai 1,776 pesakit sedang menerima rawatan, iaitu 524 orang di hospital dan 1,252 orang di Pusat Kuarantin dan Rawatan Covid-19 (PKRC).

Terdapat 97 orang ditempatkan di Unit Rawatan Rapi (ICU) dan 34 orang memerlukan alat bantuan pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


266 PATI Warga Indonesia Diusir Keluar Sabah

TAWAU: Seramai 266 pendatang asing tanpa izin (PATI) warga Indonesia diusir pulang ke negara asal melalui Pelabuhan Tawau, di sini, hari ini.

Program pengusiran diselaraskan Majlis Keselamatan Negara (MKN) Sabah itu adalah siri ke-26 melalui laut, tahun ini, membabitkan PATI Indonesia dan Filipina.

Pengarah MKN Sabah, Sharifah Sitti Saleha Habib Yussof, berkata program pengusiran bermula jam 9 pagi tadi membabitkan PATI dari Pusat Tahanan Sementara (PTS) Tawau dan PTS Sandakan, dengan turut dibantu Jabatan Imigresen Sabah, Jabatan Kesihatan Sabah, Polis Diraja Malaysia serta agensi lain.

Secara keseluruhan pada tahun ini, katanya, seramai 6,421 PATI telah diusir keluar dari Sabah, setakat ini, termasuk 221 diusir melalui udara membabitkan warga Pakistan, China, Vietnam, Hong Kong dan Korea Selatan.

Beliau berkata, selain mengatasi kebanjiran PATI di PTS, pengusiran juga dilaksana bagi memutuskan rantaian jangkitan COVID-19.

“Kewujudan Kluster Benteng yang berpunca daripada penahanan PATI cuba menceroboh masuk ke Sabah, harus menjadi pengajaran serta gambaran jelas kepada semua pihak bahawa kemasukan PATI tidak boleh dipandang ringan,” katanya dalam satu kenyataan, hari ini.

Mengulas lanjut, Sitti Saleha berkata, semua tahanan itu sudah menjalani ujian saringan COVID-19, manakala mereka yang didapati sakit akan menjalani rawatan sewajarnya terlebih dahulu dan dipastikan berada dalam keadaan ‘fit to travel’ sebelum diusir.

Beliau berkata, pihaknya turut mendapat kerjasama Konsulat Jenderal Republik Indonesia di Kota Kinabalu dan Konsulat Republik Indonesia Tawau bagi memastikan proses pengusiran berjalan lancar.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Pengedar Dadah Antara 66 Individu Ditahan Terbabit Dadah

KOTA KINABALU: Seramai 66 individu termasuk lima pengedar dadah ditahan dalam Ops Sarang selama seminggu yang berakhir semalam.

Operasi yang dijalankan Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu membabitkan beberapa kampung di sekitar bandar raya ini yang dikenal pasti lokasi berpotensi tinggi penyalahgunaan dadah.

Ketua Polis Daerah Kota Kinabalu, Asisten Komisioner Habibi Majinji berkata secara keseluruhan dalam tempoh berkenaan sebanyak 19 serbuan dijalankan dan seramai 66 individu ditahan kerana terbabit dalam penyalahgunaan dadah.

“Hasil daripada serbuan dan tangkapan itu, lima individu ditahan kerana disyaki pengedar dadah manakala 13 individu lagi disebabkan memiliki dadah.

“Seterusnya diikuti 48 individu membabitkan kesalahan positif dadah,” katanya dalam kenyataan di sini hari ini.

Menurut Habibi, daripada jumlah itu, seramai 57 individu adalah warga tempatan manakala sembilan warga asing dan semua tangkapan berusia 15 hingga 70 tahun.

Habibi berkata dalam operasi itu polis turut merampas sebanyak 101.31 gram dadah jenis syabu dan 8.50 gram ganja yang dianggarkan bernilai RM5,235 mengikut harga pasaran dadah semasa.

Katanya kes berkenaan disiasat mengikut Seksyen 39B Akta Dadah Berbahaya (ADB) 1952, diikuti Seksyen 39A(2) (ADB) 1952, Seksyen 39A(1) (ADB) 1952, Seksyen 12(2) (ADB) 1952 dan Seksyen 15(1)(A) (ADB) 1952.

Sementara itu, Habibi berkata, usaha membanteras kegiatan pengedaran dan penagihan dadah di lokasi yang dikenal pasti akan dipertingkatkan dari semasa ke semasa demi kesejahteraan dan ketenteraman awam di bandar raya ini.

Ujarnya orang awam juga perlu menyalurkan maklumat jenayah dadah menerusi hotline IPD Kota Kinabalu di talian 088-529220 atau ke akaun Facebook Polis Daerah Kota Kinabalu.


Polis Belum Terima Panggilan Minta Wang Tebusan – Omar

KOTA KINABALU: Polis Sabah belum menerima sebarang panggilan meminta wang tebusan daripada Kumpulan Culik Untuk Wang Tebusan (KFR) yang dipercayai menculik tiga nelayan warga Indonesia yang sedang menangkap ikan di perairan Tambisan, Lahad Datu pada Isnin.

Pesuruhjaya Polis Sabah Datuk Omar Mammah berkata demikian ketika ditanya mengenai perkembangan kes penculikan membabitkan tiga nelayan Indonesia yang diculik di Tambisan, Lahad Datu.

Tiga nelayan itu dipercayai diculik dari sebuah bot milik lelaki tempatan. Kesemua mangsa dipercayai diculik tiga lelaki bersenjata dan bertopeng yang menggunakan dua bot pam pada 11.50 pagi.

Pada Isnin, Omar memaklumkan mangsa yang berusia antara 27 hingga 48 tahun itu difahamkan berada di lokasi kejadian bersama dua lagi bot nelayan lain dengan jarak kira-kira 50meter antara satu sama lain.

Bagaimanapun, secara tiba-tiba tujuh lelaki menaiki dua bot pam muncul. Sebuah bot dinaiki empat lelaki bersenjata menuju ke sebuah bot nelayan yang dinaiki empat kru kapal lalu bertindak mengambil telefon bimbit nelayan berkenaan. Namun, tidak melakukan apa-apa tindakan terhadap kru tersebut.

“Sebuah bot yang dinaiki tiga lelaki bersenjata menuju ke sebuah lagi bot nelayan yang dinaiki tiga mangsa. Mereka kemudian bertindak mengiringi bot nelayan itu keluar dari perairan negara.

“Saksi yang menyaksikan kejadian itu bergegas menghubungi talian kecemasan sebelum sepasukan anggota Pasukan Polis Marin tiba di lokasi. Namun, hanya bot yang ditemui manaka, tiga kru nelayan itu tidak berada dalam bot berkenaan,” katanya.


Muhyiddin Terdesak? Selepas Jumpa Tun M, Shafie Dedah Muhyiddin Ada Telefon

KUALA LUMPUR: Selepas berjumpa dengan Tun Dr. Mahathir Mohamad, Tan Sri Muhyiddin Yassin dilihat terdesak apabila Datuk Seri Mohd. Shafie Apdal mendedahkan, Pengerusi Perikatan Nasional (PN) itu ada menghubunginya, dipercayai bagi membentuk kerjasama baharu menjelang Pilihan Raya Umum Ke-15 (PRU-15).

Bagaimanapun, Presiden Parti Warisan (Warisan) itu sudah memberikan kata putus untuk menolak permintaan tersebut selepas apa yang berlaku sebelum ini.

“Dia ada berhubung dengan saya. Dia telefon dengan saya, (tetapi) saya bagitahu teruskan apa awak punya agenda, saya tak nak.

“Saya jelas dalam perkara ini saya maklumkan dengan dia, awak tahu (yang) saya sudah melakukan bahagian saya semasa Pilihan Raya Umum Ke-14 (PRU-14), tetapi selepas apa yang terjadi dan selepas melakukan Langkah Sheraton, (saya) sangat konsisten dalam nilai dan perjuangan saya,” katanya dalam sidang akhbar selepas tayangan perdana dokumentari perjalanan politik beliau di RexKL, di sini, malam tadi.

Beliau berkata demikian ketika diminta mengulas mengenai pendedahan Pengerusi Pejuang Tanah Air (Pejuang) itu yang sebelum ini didatangi Muhyiddin.

Menurut Mohd. Shafie, Warisan ketika ini masih dalam keadaan bebas dan menumpukan untuk memperkuatkan parti itu sama ada di Sabah atau Semenanjung.

Namun katanya, parti itu akan tetap menilai mana-mana parti dalam menjalin kerjasama menjelang PRU-15 terutamanya yang mempunyai nilai-nilai yang tidak mencemarkan pentadbiran dan negara ini.

“Warisan tak boleh hanya bergantung dengan duduk di Sabah saja dan kita tahu bahawa perlu kerjasama dengan rakan-rakan kita dari Semenanjung, itu kita sedar dan tahu. Contohnya perubahan yang kita lakukan dalam gelanggang PRU-14.

“Tetapi pada yang akan datang ini, kita teliti secara mendalam bagaimana kita melihat smart partnership, tetapi smart partnership (yang memberi) keutamaan dengan rakyat.

“Keputusan bergantung kepada rakyat. Kita kena melihat mana kehendak rakyat. Contohnya apabila menjelang pilihan raya akan datang, selepas pilihan raya dan rakyat pandang lagi kepada mana-mana dan kita lihat bagaimana untuk pastikan supaya ada kekitaannya,” jelasnya. – UTUSAN ONLINE

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital UMS Suntik 1,000 Dos Vaksin Sehari

KOTA KINABALU: Hospital Universiti Malaysia Sabah (UMS) mempunyai kapasiti suntikan 1,000 dos vaksin COVID-19 sehari, bagi mempercepat Program Imunisasi COVID-19 Kebangsaan (PICK) di Sabah.

Naib Canselor UMS, Prof Datuk Dr Taufiq Yap Yun Hin, berkata hospital itu sudah bersedia melaksanakan tugas berkenaan sejajar pemilihannya sebagai antara 19 institusi pengajian tinggi (IPT) sebagai pusat pemberian vaksin (PPV).

“Pelaksanaannya akan dikendalikan oleh Hospital UMS,” katanya dalam satu kenyataan, di sini, hari ini.

Taufiq berkata, pengurusan universiti meluluskan cadangan untuk menjadikan Hospital UMS sebagai PPV pada 25 Mei lalu.

“UMS sudah bersiap sedia memastikan proses vaksinasi dapat dilakukan dengan baik di kampus ini. Sebelum ini, kita juga dijadikan sebagai pusat ujian sampel COVID-19 di Sabah.

“Sejak COVID-19 melanda negara kita, Hospital UMS sudah terbabit secara langsung dalam membantu kerajaan Sabah untuk mengekang penularan pandemik ini.

“Dengan pengalaman, kepakaran dan kelengkapan yang dimiliki, Hospital UMS mampu menggalas tanggungjawab yang diberikan,” katanya.

PPV di IPT mampu memberikan 14,400 vaksin COVID-19 sehari atau 432,000 vaksin sebulan. – BH Online


Sabah Bakal Perkenal Jenama Minyak Masak Sendiri – Mohd Shafie

KOTA KINABALU, 20 Jun – Kerajaan Sabah akan memanfaatkan kekayaan sumber kelapa sawit di negeri itu dengan bakal memperkenalkan jenama produk minyak masak sendiri bagi melonjakkan lagi pertumbuhan ekonomi negeri.

Ketua Menteri Datuk Seri Mohd Shafie Apdal berkata pengeluaran produk minyak masak Sabah itu bakal dipacu menerusi pembinaan kilang minyak masak di kawasan utama penanaman kelapa sawit iaitu Lahad Datu, Sandakan, Tawau dan Keningau yang dijangka pada tahun ini.

Katanya beliau akan mengumumkan jenama itu apabila semua perancangan rapi berhubung usaha pembinaan kilang, pengeluaran dan penetapan harga berjalan lancar.

“Peruntukan bagi membina satu kilang minyak masak dianggarkan menelan belanja RM5 juta. Jenama minyak masak keluaran Sabah ini akan dipromosikan kelak. Ia (akan dijual) pada harga berpatutan,” katanya ketika ditemui pemberita selepas menghadiri majlis rumah terbuka anjuran Unit Pemimpin Pembangunan Masyarakat Penampang di sini, hari ini.

Mohd Shafie berkata usaha membina kilang minyak masak dan menghasilkan jenama minyak masak Sabah sendiri adalah usaha jangka panjang yang akan dipantau secara berterusan bagi mengenal pasti potensi serta permintaan produk itu di pasaran.

“Sekiranya ada permintaan dan permintaan itu meningkat, kita (kerajaan Sabah) akan menambah (kilang minyak masak),” katanya.

Dalam perkembangan lain, Mohd Shafie berkata, kerajaan Sabah juga telah meluluskan lesen bagi pembinaan sebuah kilang perabot di Kota Marudu selepas sebuah syarikat dari China menyatakan minat untuk melabur dalam sektor perabot di negeri ini dan bergabung dengan pengusaha kilang papan di daerah berkenaan.


Lelaki Ditahan Bersama 5.13 Gram Syabu Di Papar

PAPAR: Seorang Lelaki ditahan kerana memiliki 5.13 gram (g) dadah jenis syabu di Kampung Benoni, Papar, semalam.

Suspek yang berusia 40-an ditahan kira-kira 1 pagi semalam dalam operasi oleh Bahagian Siasatan Jenayah Narkotik (BSJN) Ibu Pejabat Polis (IPD) Papar.

Ketua Polis Daerah Papar, Deputi Superintendan Batholomew Umpit berkata, ketika tangkapan itu, suspek dilihat mencurigakan dan ditahan sebelum pemeriksaan ke atasnya menemui dadah itu.

“Hasil saringan air kencing suspek juga mendapati dia positif dadah,” katanya dalam kenyataan media, hari ini.

Batholomew berkata, suspek disiasat mengikut Seksyen 39A (1) Akta Dadah Berbahaya 1952 kerana memiliki syabu dan Seksyen 15(1)(a) akta sama kerana positif dadah.

Katanya, penahanan itu sebahagian usaha pihaknya mencegah jenayah yang sering dikaitkan dengan penyalahgunaan dadah.

“Orang ramai dinasihati supaya memberikan maklumat kepada polis berhubung kegiatan menyalahi undang-undang untuk tindakan segera,” katanya.


Remaja bunuh diri selepas dapat 69 peratus undian Instagram

KUCHING: Seorang remaja 16 tahun merealisasikan undian netizen yang mengundinya untuk “mati” dengan terjun bangunan di tingkat tiga sebuah rumah kedai di Bandar Baru Batu Kawah dekat sini malam tadi.

Ketua Polis Daerah Padawan, Superintenden Aidil Bolhassan memberitahu, mangsa membuat undian tersebut melalui akaun Instagram.

“Sebanyak 69 peratus rakan instagram mangsa menyokong hasratnya untuk mati menerusi kotak undi yang dimuat naik sekitar jam 3 petang semalam.

Mangsa sebelum itu menulis  catatan ‘Really Important, Help Me Choose D/L pada kotak undi.

D bermaksud ‘die’ (mati) manakala L bermaksud ‘live’ (hidup).

Mangsa turut memuat naik status ‘WANNA QUIT F**KING LIFE I’ M TIRED’ dalam facebooknya.

Semakan pada telefon bimbitnya pula, menemui status WeChat yang mengucapkan sayang kepada kawan-kawannya, yang ditulis dalam bahasa Cina.

Kata Aidil, remaja tersebut dipercayai tertekan selepas bapa tirinya berkahwin dengan wanita Vietnam di Singapura dan jarang pulang ke rumah mereka.

Mangsa ditemui sekitar jam 8.00 malam oleh seorang lelaki, yang kemudian melaporkan insiden tersebut kepada Balai Polis Batu Kawa.

Mayat mangsa kata Aidil,  kemudian dibawa ke Jabatan Forensik Hospital Umum Sarawak untuk prosedur bedah siasat, yang dijadualkan petang ini.

Tiada unsur jenayah dikesan di lokasi dan kes diklasifikasikan sebagai mati mengejut. – Awani Online


(VIDEO) Sakit Hati Dipanggil ‘Gemuk’, Suspek Cekik & Bakar Rakan Sekerjanya Sehingga Mati

Walaupun dituduh membunuh dan membakar jasad seorang wanita, lelaki ini tidak sedikit pun gentar atau takut. Ketika disoal siasat, suspek tetap santai melahap makanannya seperti dirinya langsung tidak bersalah.

Ali Heri Sanjaya, 27, ditahan di Banyuwangi, Indonesia selepas mayat mangsa ditemui tiga hari selepas kejadian dalam keadaan yang mengerikan.

Ketua Polis Banyuwangi, Arman Asmara Syarifuddin, berkata, motif kejadian adalah kerana sakit hati di mana mangsa yang juga merupakan rakan sekerja suspek, selalu memanggil suspek “Boboho’ kerana badannya gemuk sehingga membuatkan suspek sakit hati.

“Kami percaya ia berlaku disebabkan suspek sakit hati dengan mangsa yang selalu memanggilnya begitu,” katanya.

Suspek turut mengaku melakukan pembunuhan itu dalam satu video viral di media sosial.

“Hei, berselera betul kamu makan. Enak ye makanan itu?” soal polis yang merakam video tersebut. Suspek yang mulutnya penuh tidak dapat membalas pertanyaan anggota itu, hanya sekadar mengangguk.

“Kamu tak ada perasaan ke walaupun dah bunuh dan bakar orang,” soal polis itu lagi.

Menurut keluarga mangsa, Rosida, 18, keluar dari rumah pada pagi Jumaat untuk pergi bekerja. Namun mangsa tidak pulang beberapa hari membuatkan keluarganya risau.

Tiga hari kemudian (25 Januari 2020), mayat mangsa ditemui seorang pekebun, dalam keadaan hangus hampir keseluruhan badannya di atas timbunan jerami.

Pada awal polis sukar mengesan identiti mangsa dan selepas dua hari kemudian mereka berjaya identiti sebenar mangsa berdasarkan rekod pergigian dan anggota badan dari data orang hilang.

Pemeriksaan mendapati ada kesan cekikan di leher dan polis percaya mangsa telah dicekik sehingga mati sebelum dibakar suspek.

Suspek bakal berdepan dengan hukuman mati atau penjara seumur hidup.


Lagi Sindiket Perjudian Atas Talian ‘Calling Centre’ Di Sabah Didalangi Warga China Tumpas

KOTA KINABALU: Selang dua hari selepas polis Sabah menumpaskan kumpulan sindiket perjudian atas talian ‘calling centre’ di Penampang, polis berjaya menyerbu sebuah bangunan pejabat di Inanam yang dijadikan sebagai pusat operasi sindiket berkenaan.

Serbuan menerusi Ops Dadu Khas dijalankan sepasukan polis Bahagian Anti Maksiat, Perjudian dan Kongsi Gelap (D7) Jabatan Siasatan Jenayah (JSJ) Ibu Pejabat Polis Kontinjen (IPK) Sabah, jam 9.30 malam, 10 Disember lalu.

Hasil serbuan itu, polis memberkas 33 orang iaitu 26 warga China termasuk lima wanita, empat warga tempatan, dan tiga warga Filipina.

Semua suspek berusia antara 14 hingga 52 tahun.

Turut dirampas 20 set komputer, tiga unif peranti pemindahan wang, 208 telefon bimbit jenama Midi dan wang tunai RM20,280.

Selain itu, polis turut merampas satu peket lut sinar disyaki dadah jenis Methamphetamine seberat 0.67 gram daripada seorang suspek warga tempatan berusia 25 tahun.

Timbalan Pesuruhjaya Polis Sabah, Datuk Zaini Jass berkata, siasatan mendapati sindikat ini dipercayai mula beroperasi di Sabah sejak Oktober lalu.

“Kumpulan sindiket ini dipercayai menjalankan perjudian atas talian dan menjadikan bangunan pejabat empat tingkat di Inanam yang disewa sebagai pusat panggilan bagi aktiviti perjudian atas talian.

“Sindiket ini didalangi oleh warga China ini dan dipercayai beroperasi sejak Oktober lalu dengan mensasarkan rakyat China yang berada di China sebagai pelanggan mereka,” katanya dalam sidang media di IPK Sabah, hari ini.

Turut hadir, Ketua Polis Daerah Kota Kinabalu, Asisten Komisioner Habibi Majinji.

Zaini berkata, semua suspek seramai 33 orang termasuk 26 warga China ditahan dalam tiga serbuan di tingkat bawah, tingkat 3 dan tingkat 4 di dalam bangunan berkenaan.

“Seramai 26 warga China ini didapati memiliki dokumen perjalanan namun semua suspek akan turut disiasat mengikut Akta Imigresen 1963 kerana menyalahgunaan pas lawatan sosial.

“Semua tangkapan ditahan untuk siasatan lanjut mengikut Seksyen 4(1)(C) Akta Rumah Judi Terbuka 1953 (AKTA 289) yang memperuntukan hukuman denda maksimum RM50,000 bagi setiap mesin judi yang dirampas dan penjara tidak lebih tiga tahun,” katanya.

Dalam operasi di Penampang, pada 8 Disember lalu, polis menyerbu tiga unit apartment di Jalan Bundusan, dan menahan seramai 23 individu termasuk empat wanita warga China.

Ketiga-tiga unit aparment ini disyaki digunakan sebagai calling centre atau pusat panggilan bagi aktiviti perjudian atas talian didalangi warga China. -SabahNewsToday


Kehadiran Pesawat Pengintip Ujian Israel Rentas Ruang Udara KL Jadi Tanda Tanya

KUALA LUMPUR: Kehadiran pesawat pengintip prototaip Israel yang dilaporkan sedang menjalankan penerbangan ujian merentas ruang udara Putrajaya sebelum mendarat di Singapura mengundang pelbagai tanda tanya.

Penganalisis pertahanan Zaki Salleh berkata, walaupun pada dasarnya ia adalah penerbangan biasa tetapi kehadiran pesawat tersebut yang dilengkapi dengan perkakasan perisikan elektronik menarik perhatian ramai.

Menurut beliau, berkemungkinan pesawat berkenaan sedang melakukan ujian sistem terbaharu dan penerbangan jarak jauh yang dilaksanakan adalah bagi melihat keberkesanan perkakas yang diuji.

“Sekiranya benar sepertimana dilaporkan, pesawat Boeing 732-400 dengan bernombor pendaftaran 4X-AOO milik syarikat IAI-Elta merupakan pesawat perisikan elektronik.

“Pesawat ini digunakan sebagai platform ujian peralatan radar dan elektronik.

“Ia direka untuk menampung sistem perisikan semboyan rondaan maritim, perisikan imej, sistem amaran awal udara (AEW) dan sistem perlindungan misil pesawat komersil,” katanya ketika dihubungi Sinar Harian pada Selasa.

Jelas Zaki, dengan pelbagai sistem penderiaan dan sensor yang amat sensitif, maka sebab itu kehadiran pesawat tersebut di Singapura menarik perhatian selain boleh menimbulkan kemusykilan berhubung tujuannya.

Sebelum ini, sebuah portal media melaporkan sebuah pesawat pengintip prototaip Israel dilaporkan sedang menjalankan penerbangan ujian di Singapura.

Ujian penerbangan selama 4 jam itu telah melibatkan sebuah pesawat Boeing 737-400 yang bernombor pendaftaran 4X-AOO milik syarikat IAI-Elta. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berita Baik Bagi Pencarum KWSP, Dividen Dijangka Setinggi 5.3%

KUALA LUMPUR: Kumpulan Wang Simpanan Pekerja (KWSP) dijangka mengumumkan dividen antara 5% hingga 5.3% bagi Simpanan Konvensional dan 4.8% hingga 5% bagi Simpanan Syariah untuk tahun 2020.

Jumlah itu lebih tinggi daripada pemberian dividen 4.25% oleh Amanah Saham Nasional.

Kadar dividen KWSP untuk 2020 dilihat memberangsangkan apabila diambil kira kegawatan ekonomi domestik dan global akibat pandemik Covid-19.

Untuk 2019, KWSP mengisytiharkan dividen 5.45% bagi Simpanan Konvensional dan 5% untuk Simpanan Syariah.

Sumber KWSP memberitahu FMT, pengumuman rasmi pemberian dividen 2020 akan diumumkan “pada bila-bila masa”.

Kadar dividen KWSP itu jauh lebih tinggi berbanding faedah ditawarkan bank untuk simpanan tetap, iaitu 1.8% hingga 2.2% bergantung kepada tempoh simpanan.

Menurut sumber, walaupun prestasi Bursa Malaysia terkesan akibat kegiatan ekonomi terjejas kerana wabak Covid, pelaburan KWSP di luar negara masih membawa pulangan baik tahun lalu.

“Pelaburan luar negara KWSP membawa pulangan lebih tinggi daripada yang dijangkakan,” kata sumber itu.

Tahun lalu, KWSP membayar dividen berjumlah RM41.68 billion untuk Simpanan Konvensional dan RM4.14 billion untuk Simpanan Syariah. – FMT


Pembaziran Makanan Berkurangan Tanpa Bazar Ramadan

PUTRAJAYA: Ketiadaan bazar Ramadan pada tahun ini berikutan penularan COVID-19, dilihat mampu mengawal isu pembaziran makanan yang berlaku setiap kali bulan Ramadan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, berkata ini digalakkan lagi dengan saranan Perdana Menteri Tan Sri Muhyiddin Yassin supaya umat Islam memasak sendiri juadah berbuka puasa di rumah.

“Tiada bazar Ramadan, jadi apa yang dibeli dan dimasak nampak terkawal. Justeru, pembaziran boleh diminimumkan.

“Kalau boleh kita hendak sifar pembaziran tetapi sekurang-kurangnya usaha ke arah itu cukup menarik dan nampak berhasil,” katanya kepada pemberita selepas menyaksikan penyerahan sumbangan kepada Jabatan Kemajuan Islam Malaysia (JAKIM) di sini, hari ini.

Ditanya kemungkinan penduduk di zon hijau mengambil mudah Perintah Kawalan Pergerakan (PKP) untuk keluar membeli juadah berbuka puasa, Zulkifli berkata mereka sepatutnya mengambil iktibar situasi di sesetengah negara yang menyaksikan sikap tidak ambil peduli boleh menyebabkan berlakunya gelombang kedua atau ketiga COVID-19.

“Kita masih bertarung untuk memutuskan rantaian COVID-19, kalau kita boleh teruskan, alangkah baiknya.

“Banyak lagi cara (beli juadah berbuka puasa), contohnya menggunakan perkhidmatan penghantaran makanan ke rumah. Itu jauh lebih baik dan kita duduk di rumah,” katanya.

Menyentuh mengenai Tabung Musa’adah COVID-19 JAKIM, Zulkifli berkata setakat ini, sebanyak RM1.6 juta daripada keseluruhan RM3.7 juta kutipan tabung itu telah digunakan bagi membantu golongan memerlukan.

JAKIM hari ini menerima sumbangan 3,000 keping penutup hidung dan mulut, 400 botol cecair pembasmi kuman dan 500 kotak Susu Kolostrum IgCo bernilai RM111,000 daripada syarikat Success Network International (SNI) Sdn Bhd.

JAKIM turut menyerahkan peralatan perlindungan diri (PPE) kepada Hospital Putrajaya yang merupakan sumbangan seorang usahawan Palestin di Malaysia, Abdul Faragh Abdul Shahfi. – BERNAMA


Huawei Bangkit, Sedia Lancar Hongmeng Ganti Android

MEXICO CITY: Seorang eksekutif Huawei, yang dilarang bekerja dengan firma teknologi Amerika Syarikat (AS), berkata gergasi telekomunikasi China itu dalam proses melancarkan sistem operasi (OS) ‘Hongmeng’ menggantikan OS Android buatan AS.

Andrew Williamson, Naib Presiden Komunikasi dan Hubungan Awam Huawei Technologies Co Ltd, dalam satu wawancara berkata syarikat itu juga akan mendapatkan tanda dagang ke atas Hongmeng, yang dikatakan mungkin sudah dilancarkan pada satu juta peranti di China.

Pentadbiran Donald Trump bulan lalu meletakkan Huawei dalam senarai hitam yang menghalang syarikat itu daripada menjalankan perniagaan dengan syarikat teknologi AS seperti Alphabet Inc, yang mana OS Android yang dibangunkannya digunakan dalam telefon Huawei.

“Huawei sedang dalam proses bagi potensi melancarkan penggantian,” kata Williamson di Mexico City.

“Ini bukan sesuatu yang dikehendaki Huawei. Kami gembira menjadi sebahagian daripada keluarga Android, tetapi Hongmeng sedang diuji, kebanyakannya di China. Saya percaya ia sudah dilancarkan pada lebih sejuta peranti.”

“Kami akan cuba meletakkan tanda dagang ke atasnya,” katanya.

Williamson berkata, beliau menjangka pertumbuhan pendapatan 2019 hampir mendatar pada sekitar 20 peratus, berbanding tahun lalu yang meningkat 19.5 peratus.

Huawei Mac lalu berkata, tiga kumpulan perniagaan utamanya mungkin mencatat pertumbuhan dua angka tahun ini.

Williamson berkata, sekiranya ketegangan perdagangan menjadi perang perdagangan sepenuhnya, Hongmeng akan bersedia untuk digerakkan dalam beberapa bulan.

Data Pertubuhan Harta Intelek Dunia PBB menunjukkan bahawa Huawei, pengeluar rangkaian telekomunikasi terbesar di dunia, sudah memohon tanda dagang ke atas Hongmeng di beberapa negara.

Williamson berkata, pengeluar cip sedia maklum bahawa mengetepikan Huawei, ia boleh mendatang “malapetaka” kepada perniagaan mereka.

“Kami tidak, secara khusus, meminta sesiapa pun melobi bagi pihak kami. Mereka melakukannya secara sukarela kerana, bagi kebanyakan mereka, Huawei satu daripada pelanggan utama mereka,” katanya. – Reuters


Maut selepas bakar diri di sekolah

BEIRUT: Seorang lelaki warga Lebanon maut akibat cedera terbakar selepas membakar dirinya sendiri di sekolah anak perempuannya kerana pertengkaran mengenai yuran yang dikenakan pengurusan sekolah.

George Zreik menyimbah dirinya dengan petrol dan membakar dirinya pada Khamis lalu di Sekolah Menengah Our Lady of Kaftoun di daerah Koura, utara Lubnan, kata doktor yang merawatnya.

“Lecuran disebabkan terbakar meliputi 90 peratus pada tubuhnya,” kata Ketua jabatan pembedahan Hospital al-Salam di Tripoli, Gabriel al-Sabaa.

Zreik dilaporkan kecewa selepas pihak sekolah enggan mengeluarkan dokumen sebagai bukti anak perempuannya belajar di sekolah itu, kata Agensi Berita Nasional kendaliaan kerajaan.

Beliau memerlukan dokumen berkenaan untuk menukarkan anaknya ke sekolah lain namun pihak sekolah menahan sijil itu kerana Zreik gagal membayar yuran yang tertunggak.

Pihak sekolah berkata, sejak 2014, dua anak-anak Zreik bersekolah di situ tanpa dikenakan bayaran.

“Bagaimanapun, bapa kanak-kanak itu masih perlu membayar perkhidmatan bas, alat tulis dan yuran aktiviti kokurikulum.

“Sekolah sudah menghantar empat notis bertulis sejak awal tahun persekolahan agar Zreik menjelaskan yuran berkenaan namun gagal melunaskannya,” kata pihak sekolah dalam satu kenyataan. – AFP


Gaji Minimum RM1,200 Di Kota Kinabalu, Tawau, Sandakan & Labuan Bermula Januari 2020

Kerajaan memutuskan bahawa kadar gaji minimum dinaikkan kepada RM1,200 sebulan di bandar-bandar utama di bawah pentadbiran 57 Majlis Bandaraya dan Majlis Perbandaran, manakala kadar gaji minimum kekal pada RM1,100 sebulan bagi selain daripada wilayah bandar utama.

Kementerian Sumber Manusia (KSM) dalam kenyataan hari ini berkata tarikh kuat kuasa perintah gaji minimum baharu adalah mulai 1 Jan 2020 ke atas semua majikan dan perintah tersebut akan diwartakan dalam masa terdekat.

“Pelaksanaan gaji minimum RM1,200 sebulan di wilayah bandar-bandar utama dan RM1,100 sebulan selain daripada wilayah bandar-bandar utama adalah berdasarkan tempat kerja yang ditakrifkan di bawah seksyen 2 Akta Kerja 1955 (Akta 265), Ordinan Buruh Sabah (Bab 67) dan Ordinan Buruh Sarawak (Bab 76) iaitu di mana-mana tempat kerja dijalankan untuk majikan oleh pekerja,” menurut KSM.

Kenyataan itu susulan pembentangan Bajet Tahun 2020 dan keputusan Jemaah Menteri pada 6 Dis lepas berhubung pelaksanaan gaji minimum RM1,200 sebulan di kawasan wilayah bandar-bandar utama.

Sementara itu, menurut kenyataan itu kadar gaji minimum mengikut jam dan hari serta bagi pekerja yang dibayar mengikut upah ikut kerja, perjalanan, komisen, tan dan tugasan akan diperincikan dalam perintah gaji minimum yang baharu.

Menurut KSM, gaji minimum dikekalkan pemakaiannya kepada semua pekerja di sektor swasta kecuali perkhidmat domestik sebagaimana dalam perintah gaji minimum 2018.

Keputusan kerajaan meningkatkan gaji minimum bagi pekerja di wilayah bandar-bandar utama adalah bagi membantu pekerja di kawasan ini yang berhadapan dengan kos sara hidup yang tinggi.

Bandaraya utama yang terlibat ialah Johor Bahru, Iskandar Puteri, Alor Setar, Melaka Bersejarah, Pulau Pinang, Seberang Perai, Ipoh, Shah Alam, Petaling Jaya, Kuala Terengganu, Kuching Utara, Kuching Selatan, Miri, Kota Kinabalu, Kuala Lumpur, manakala bandar utama ialah Batu Pahat, Kluang, Kulai, Muar, Segamat, Pasir Gudang, Kulim, Sungai Petani, Langkawi, Kubang Pasu dan Kota Bharu.

Turut tersenarai ialah bandar Alor Gajah, Jasin, Hang Tuah Jaya, Seremban, Nilai, Port Dickson, Jempol, Kuantan, Temerloh, Bentong, Manjung, Kuala Kangsar, Taiping, Teluk Intan, Kangar, Ampang Jaya, Kajang, Klang, Selayang, Subang Jaya, Sepang, Kemaman, Dungun, Padawan, Sibu, Kota Samarahan, Bintulu, Sandakan, Tawau, Labuan dan Putrajaya.

KSM berkata kadar gaji minimum akan terus disemak bagi memastikan ia sejajar dengan keperluan semasa dan juga selaras dengan hasrat untuk mencapai kadar gaji minimum RM1,500 sebulan dalam tempoh lima tahun pertama pentadbiran kerajaan Pakatan Harapan.


Hukuman mati buat si kaki ‘selfie’

BANGKOK: Pelancong dianggap melakukan kesalahan berat sekiranya didapati merakam swafoto ketika pesawat berlepas di pantai Phuket yang boleh dikenakan hukuman mati kerana mengganggu juruterbang, kata pihak berkuasa.

Pihak berkuasa memberi amaran kepada pelancong bahawa ia adalah hukuman paling maksimum yang boleh dikenakan mengikut Akta Navigasi Udara 1978 sekiranya mereka masih berdegil, lapor Daily Mail.

Manakala hukuman lebih ringan termasuk denda sehingga 40,000 baht (RM5,126) atau penjara sehingga 20 tahun.

Kebanyakan pelancong berkunjung ke situ untuk merakam swafoto di kawasan pantai dengan latar belakang pesawat berlepas dari lapangan terbang sibuk itu sebelum memuat naik gambar di akaun media sosial.

Namun tindakan itu menimbulkan kemarahan pihak lapangan terbang yang berikrar ingin menutup sebahagian pantai kerana boleh menyebabkan kemalangan.

Mereka tidak menjelaskan bagaimana ia boleh mengundang bahaya tetapi tindakan itu dipercayai berpotensi memberi gangguan kepada juruterbang, sama seperti dron dan pen laser.

Timbalan pengurus besar lapangan terbang, Vijit Keawsaitiam berkata, pihaknya sedang berusaha mewujudkan satu zon larangan di bawah laluan pesawat untuk menghalang pelancong mengambil gambar terlalu dekat. – Agensi


Lelaki Pakistan Beri Hadiah RM5 Selepas Liwat Remaja 14 Tahun

KOTA KINABALU: Seorang pembantu kedai warga Pakistan ditahan polis kerana dipercayai meliwat remaja lelaki berusia 14 tahun.

Suspek berusia 20 tahun itu ditahan sepasukan polis jam 11.17 pagi 9 Mac lalu susulan laporan dibuat mangsa

Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati kejadian berlaku jam 10.25 pagi, 5 Mac lalu apabila mangsa dikatakan pergi ke kedai runcit tempat suspek bekerja di pekan Telipok, di sini, untuk membeli sebotol air minuman.

Katanya, ketika mangsa hendak membayar, suspek memujuk remaja itu untuk menghampirinya di bahagian kaunter premis itu.

“Suspek kemudian membuka seluar dan meliwat mangsa. Suspek kemudian memberikan minuman dan wang tunai sebanyak RM5 sebagai ganjaran kepada mangsa. Remaja terbabit yang trauma dan ketakutan bergegas pulang ke rumahnya,” katanya, hari ini.

Habibi berkata, mangsa kemudian menceritakan kejadian itu kepada ahli keluarganya sebelum membuat laporan polis.

“Suspek ditahan dan kini direman untuk siasatan lanjut mengikut Seksyen 377C Kanun Keseksaan kerana kesalahan meliwat,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Papagomo Diserang Di KKIA

KOTA KINABALU: Sebuah video berdurasi seminit 21 saat tular di laman sosial Facebook malam ini menunjukkan pemuda UMNO, Wan Muhammad Azri Wan Deris atau Papagomo cuba diserang oleh beberapa lelaki.

Insiden tersebut dipercayai berlaku di Lapangan Terbang Antarabangsa Kota Kinabalu (KKIA) ketika Papagomo sedang menunggu penerbangan pulang ke Kuala Lumpur.

Berdasarkan percakapan beberapa lelaki di dalam video itu, punca serangan itu dipercayai akibat tindakan Papagomo mengoyakkan gambar Ketua Menteri, Datuk Seri Mohd. Shafie Apdal di Membakut dalam kempen Pilihan Raya Kecil (PRK) Parlimen Kimanis, Khamis lalu.

Sementara itu, melalui rakaman itu, kedengaran beberapa lelaki meminta beliau memohon maaf daripada Mohd. Shafie atas tindakannya.

Dalam pada itu, pihak polis masih belum mengeluarkan sebarang kenyataan tentang insiden berkenaan.


Sewa papan iklan untuk putus hubungan

Semarang (Indonesia): Kerana kecewa selepas kekasihnya berlaku curang, seorang lelaki bertindak menyewa papan iklan yang dipasang di satu persimpangan yang sibuk di bandar ini bagi memaklumkan dia memutuskan hubungannya dengan wanita itu.

Merdeka.Com melaporkan, papan iklan itu turut memaparkan wajah kekasihnya dengan mesej “Risna Rahmatika. Kamu sudah kecewakan aku, kamu sudah selingkuhin (curangi) aku. Aku mahu putus”.

Tidak cukup dengan itu, lelaki itu juga dilihat berdiri di tepi persimpangan jalan berkenaan dan menceritakan mengenai hubungannya dengan wanita berkenaan menggunakan pembesar suara.

Menurut laporan berkenaan, wanita itu yang mendapat tahu mengenai tindakan kekasihnya itu segera ke persimpangan jalan berkenaan dan berlaku pertengkaran antara mereka.

Beberapa video yang dirakam pengguna jalan raya menunjukkan wanita itu memarahi dan mengarahkan lelaki berkenaan segera menurunkan iklan itu.

Video berkenaan segera tular di media sosial di Indonesia dan mendapat pelbagai reaksi daripada pengguna.

“Bercinta memerlukan belanja yang banyak dan mahu putus juga memerlukan belanja yang besar,” kata seorang pengguna. – Agensi


Kereta Nyaris Musnah, Pemilik Cas Telefon Bimbit Dalam Kenderaan

SANDAKAN: Sebuah kereta pacuan empat roda nyaris musnah terbakar apabila mengeluarkan asap di bahagian ‘dashboard’ ketika pemiliknya mengecas telefon bimbit di tapak letak kereta di hadapan sebuah pasaraya di Batu 6, di sini petang semalam.

Ketua Jabatan Bomba dan Penyelamat Malaysia (JBPM) Zon Sandakan, Penguasa Bomba Anddre Andrew berkata Pusat Gerakan Operasi (PGO) JBPM Negeri Sabah telah menerima panggilan kecemasan kira-kira jam 2.20 petang melalui talian MERS 999.

“Panggilan itu memaklumkan sebuah kenderaan dilaporkan mengeluarkan asap di bahagian dashboard,” katanya.

Beliau berkata, sebuah jentera bomba dan sebuah jentera EMRS bersama lima anggota yang diketuai oleh PBK II Hazmizan Maksit bergegas ke lokasi kejadian.

“Menurut komander operasi, kejadian melibatkan sebuah sebuah kereta Toyota Hilux yang sedang berasap di bahagian enjin.

“Pasukan bomba bertindak membuat pemadaman dengan membuka pintu bahagian pemandu untuk ventilasi.

“Kejadian dapat dikawal pada jam 2.36 petang dan operasi tamat sepenuhnya jam 3.15 petang,” katanya.

Tambahnya, tiada kecederaan dan kemalangan jiwa dilaporkan dalam kejadian itu.


Pemimpin Sabah Perlu Muhasabah, Bebas Perjuangkan Hala Tuju, Kata Salleh

KOTA KINABALU: Pemimpin di Sabah wajar muhasabah diri dan terus bebas memperjuangkan hala tuju, kepentingan dan masa depan negeri dalam konteks Persekutuan Malaysia, kata Salleh Said Keruak.

Bekas Ketua Menteri Sabah itu memberi peringatan berkenaan sempena setahun pemerintahan kerajaan Gabungan Rakyat Sabah (GRS).

“Sempena meraikan setahun pemerintahan Kerajaan GRS, saya ingin mengingatkan diri sendiri dan rakan seperjuangan bahawa kita wajar muhasabah diri dan terus bebas memperjuangkan hala tuju, kepentingan dan masa depan Sabah sendiri dalam konteks Persekutuan Malaysia,” katanya di Facebook.

Bekas Menteri Persekutuan itu juga mengimbau detik sejarah pemerintahan Sabah sebagai satu negeri yang bakal meraikan usia 140 tahun pada 1 Nov ini.

“Menurut sejarah, pada 1 November 1881 Syarikat Borneo Utara mendapat Piagam Diraja Inggeris untuk mentadbir negeri Sabah yang pada mulanya dikenali sebagai Borneo Utara. Pada 1981, kita sudah menyambut ulang tahun 100 tahun sejarah ini.

“Sebagai renungan, kita sudah lalui pelbagai bentuk pemerintahan dengan pahit manis tersendiri,” tambah beliau.

GRS diketuai Ketua Menteri Hajiji Noor memenangi majoriti kerusi dalam Pilihan Raya Negeri (PRN) Sabah 2020 yang berlangsung pada 27 Sept dan berjaya menjadi kerajaan sah di Sabah.

Komponen utama dalam gabungan itu adalah STAR, SAPP, Parti Bersatu Sabah (PBS), Bersatu, dan Barisan Nasional. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pindah sebab takut kiamat

JAKARTA: Khabar angin kedatangan hari kiamat mencetuskan panik dalam kalangan penduduk di sebuah kawasan di Jawa Timur hingga ada yang berpindah ke tempat lain semata-mata untuk menyelamatkan diri daripada ditimpa bencana.

Tribun News melaporkan, 52 penduduk di Kabupaten Ponorogo itu terpengaruh dengan khabar angin yang disebarkan menerusi satu akaun Facebook sebelum berpindah secara beramai-ramai ke Malang.

Penduduk turut dipengaruhi seorang individu, Katimun memberi amaran hari kiamat itu selepas pulang menuntut ilmu agama selain meminta penduduk membeli pedang berharga 1 juta rupiah (RM286) sebagai persediaan dan untuk mempertahankan diri.

Kompas yang memetik seorang penduduk, Bupati Ponorogo Ipong Muchlissoni berkata, mereka berpindah sejak sebulan lalu kerana bimbang dilanda kiamat.

“Ya betul perkara itu, namun mereka berpindah sejak sebulan lalu. Dua bulan lalu, seorang individu bernama Katimun baru pulang dari menuntut ilmu dan dia mempengaruhi penduduk dengan menyebarkan khabar angin itu dari rumah ke rumah.

“Dia memberitahu bahawa hari kiamat sudah semakin dekat dan perlu mengikut ajaran dibawanya supaya terlepas daripada hari kiamat. Dia turut menjual barangan kepada kami sebagai bekalan di akhirat atau dibawa ke pondok,” katanya.


Hati-Hati, Amaran Ribut Petir Dikeluarkan Bagi Lapan Daerah Di Sabah

KUALA LUMPUR: Jabatan Meteorologi (MetMalaysia) mengeluarkan amaran ribut petir di pantai timur dan pantai barat Sabah dan dijangka berterusan sehingga tengah malam ini.

Jabatan Meteorologi Malaysia sebentar tadi telah mengeluarkan amaran ribut petir bagi beberapa daerah di negeri ini.

Menurut kenyataan yang dikeluarkan, dijangkakan daerah yang terlibat ialah Pendalaman ( Kuala Penyu, Beaufort dan Tambunan, Pantai Barat, Tawau, Sandakan, Kinabatangan Dan Kudat

Orang ramai yang berada di kawasan berkenaan dinasihatkan untuk lebih berhati-hati terutamanya bagi yang merancang aktiviti pada malam ini.


Runner Baca Quran Sambil Tunggu Order, ‘Abang Ancok’ Cari ‘Brader’ Ni Mahu Belanja Buka Puasa Sepanjang Ramadan

DI BULAN YANG MULIA INI, semua umat Islam pasti berlumba-lumba untuk merebut ganjaran pahala dengan melakukan banyak amal ibadat serta kebaikan tidak mengira tempat dan masa.

Menerusi perkongsian dari Facebook milik Ismail Sabran Ancok, terdapat seorang penghantar makanan (runner) yang sedang duduk berseorangan di tepi laut, tidak jauh dari lokasinya.

Pada pandangan Ismail, pada awalnya dia menyangka bahawa runner tersebut mungkin sedang leka bermain game di telefon sambil menunggu pesanan (order) masuk ke aplikasi.

Bagaimanapun sangkaannya berubah apabila menyedari bahawa pemuda runner itu sebenarnya sedang memegang kitab suci Al-Quran sambil membacanya.

“Lalu tadi di lebuh raya, ingat dia tengah main game, rupanya dia tengah duduk sambil membaca Al-Quran.

“Mungkin tengah duduk sambil tunggu order, saudara ni mengisi masa lapangnya dengan menambah pahala di bulan Ramadan. Syabas anak muda,” tulisnya di Facebook.

Situasi pemuda tersebut yang rajin membawa mushaf Al-Quran ketika bekerja dan membacanya pada waktu terluang ketika berpuasa sebegitu sangat menyentuh hatinya.

Lantaran itu Ismail berbesar hati untuk menaja makanan berbuka puasa secara percuma kepada pemuda berhati mulia itu.

“Siapa yang kenal ‘brother‘ ni, bagitahu dia, saya nak belanja dia berbuka puasa secara percuma di gerai abg ancok selama sebulan berpuasa kalau dia ada masa lapang untuk berbuka digerai,” tambahnya.

Perkongsian Ismail itu tular di media sosial, selain turut dikongsi lebih 1,000 perkongsian setakat ini. Malah rata-rata warganet juga berasa sangat tersentuh hati melihat pemuda itu.

Sumber: Facebook Ismail Sabran Ancok  / SiakapKeli


2 Lagi Kampung Di Sabah Dikenakan PKPD Bermula Jumaat Ini

PUTRAJAYA: Dua kampung di Sabah dikenakan perintah kawalan pergerakan diperketatkan (PKPD).

Menteri Kanan (Keselamatan), Ismail Sabri Yaakob berkata, pelaksanaan PKPD selama 14 hari bermula 25 Jun hingga 8 Julai itu adalah susulan peningkatan jangkitan Covid-19.

Manakala di Sabah PKPD membabitkan Kampung Tambulion Ulu, Kota Belud dengan 10 individu dikesan positif setakat ini.

Kampung Kukut, Beaufort, turut dikenakan PKPD selepas 18 daripada 34 individu yang disaring dilaporkan positif.

Sementara itu, Ismail memaklumkan PKPD di Kampung Likas, Kota Kinabalu, dilanjut sehingga 7 Julai dan PKPD di lima sub-zon Wilayah Persekutuan Labuan dilanjut hingga 28 Jun.

Pelaksanaan PKPD di Perumahan Kilang, Ladang Ong Yah Ho, Kinabatangan, Lorong Pasir Putih, Taman Pasir Putih Fasa 1, Putatan, Sabah akan tamat bermula 11.59 malam pada 24 Jun.

PKPD di Kampung Batu Layar, Pulau Banggi, Kudat,Taman Wawasan, Beaufort, Sabah pula akan tamat bermula 11.59 malam ini.

Dalam perkembangan lain, Ismail berkata, semalam polis menahan 754 lagi individu atas kesalahan ingkar SOP dan daripada jumlah itu 701 dikompaun manakala 53 lagi direman.

Pihak berkuasa juga menahan 44 PATI dan merampas sembilan kenderaan darat serta dua bot.

“Sementara pihak penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) semalam melakukan 1,433 pemeriksaan khas dan daripada jumlah itu, 1,425 premis mematuhi SOP manakala lapan lagi dikenakan kompaun,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Cedera Lori 10 Tan Terbabas Lalu Terbakar Di Jalan Kimanis-Keningau

PAPAR: Sebuah lori 10 tan membawa muatan sayur-sayuran musnah terbakar selepas terbabit dalam kemalangan jalan raya di Jalan Kimanis-Keningau, hari ini.

Pegawai Bomba Kanan (PBK) Dua, Balai Bomba dan Penyelamat (BBP) Kimanis Zainal Ali berkata ketika kejadian lori berkenaan terbabas di bahu jalan lalu terbalik sebelum terbakar.

Dalam pada itu, tiga orang lelaki turut telibat dalam kemalangan itu.

Namun ketiga-tiga mangsa iaitu Samat Kerama berumur 37 tahun, Mike Kenzie Felix, 15, dan Usriezal Untim, 25, hanya mengalami kecederaan ringan.

Kesemua mangsa keluar menyelamatkan diri mereka dari lori berkenaan sebelum ketibaan pasukan bomba.

Mangsa turut dihantar ke hospital oleh pihak ambulans.

Sementara itu, BBP Kimanis menerima panggilan kecemasan berkenaan pada pukul 12.22 tengah hari dan menggegaskan seramai tujuh anggota bersama Zainal ke lokasi kejadian.

Pasukan bomba seterusnya bertindak memadam kebakaran menggunakan satu aliran hos reel sumber air dari tangki jentera dan melakukan pemeriksaan di sekitar kawasan memastikan tiada kemerbahayaan lain di lokasi.

Operasi terkawal pada pukul 1.06 petang dan ditamatkan sepenuhnya empat minit kemudian.

Anggota bomba turut membantu membersihkan jalanraya yang dipenuhi dengan sayur-sayuran.

Jumlah kerugian masih dalam siasatan. -SabahNewsToday


COVID-19: 3,499 Kes Baharu & 5 Kematian Dilaporkan Hari Ini

KUALA LUMPUR: Kementerian Kesihatan Malaysia (KKM) memaklumkan bahawa terdapat 3,499 kes baharu covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 3,499 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 261,805 kes secara keseluruhan.

Daripada 3,499 kes baharu yang dilaporkan pada hari ini, sebanyak 3,498 merupakan kes tempatan manakala 1 lagi adalah kes import.

Jumlah kes aktif yang dilaporkan pula adalah sebanyak 51,558 kes. Mereka telah diasingkan dan diberikan rawatan.

Terdapat 263 kes yang sedang dirawat di ICU dan 118 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 3,515. Oleh itu, jumlah kumulatif kes discaj meningkat kepada 209,289 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Dan Anak Antara DiTahan Positif Syabu

KENINGAU: Seorang perempuan berumur 45 tahun dan juga anak perempuannya, 17, antara yang ditahan oleh Pihak Agensi Antidadah Kebangsaan (AADK) sepanjang serbuan Ops Cegah yang dijalankan pada Isnin malam.

Kedua beranak berkenaan berjaya ditahan di rumah mereka dan kedua-duanya didapati positif dadah jenis syabu.

Menurut Ketua Operasi Azry Golbin@Azmi, sepanjang Operasi pada malam berkenaan, pihaknya berjaya menahan seramai 11 orang individu yang terdiri daripada tujuh lelaki dan empat perempuan yang kesemuanya gagal ujian saringan dadah jenis Methamphetamine (syabu) ketika tangkapan dibuat.

Tambah Azry, sewaktu operasi dijalankan, dua suspek lelaki cuba bertindak agresif terhadap anggota yang bertugas bagi melepaskan diri.

“Namun kedua-duanya mereka akhirnya berjaya diberkas.

“Manakala satu tangkapan yang dibuat di atas sebuah rumah kedai turut menyaksikan seorang suspek lelaki hampir lemas ketika nekad bersembunyi di dalam sebuah tangki air sebelum menjerit meminta bantuan dan kemudian diselamatkan oleh anggota yang bertugas sebelum menahan suspek,” katanya dalam satu kenyataan di sini pada Selasa.

Lelaki berkenaan yang masih dalam pengawasan pihak AADK akan didakwa dan bakal berhadapan dengan hukuman tiga tahun penjara dan tiga sebatan kerana menggunakan dadah semasa masih dalam tempoh pengawasan jika sabit kesalahan.

Operasi yang dijalankan itu adalah berdasarkan maklumat awam dan juga risikan yang dibuat oleh pihaknya selama seminggu.

Kesemua suspek ditahan di bawah Seksyen 3(1) Akta Penagih Dadah, Rawatan dan Pemulihan 1983 kerana disyaki sebagai penagih dadah.

Dalam pada itu, AADK menasihatkan agar masyarakat sentiasa peka terhadap permasalahan dadah dan segera melaporkan sebarang aktiviti penyalahgunaan dadah di kawasan masing-masing bagi mengelakkan permasalahan ini semakin sukar dikawal dan mencetuskan pelbagai jenayah sosial yang lain. -SabahNewsToday


Reman 11 polis berkaitan kes dadah disambung 3 hari

KOTA KINABALU: Perintah tahanan reman 11 anggota polis yang disiasat Suruhanjaya Pencegahan Rasuah Malaysia (SPRM) berkaitan kes meminta dan menerima suapan daripada pengedar serta penagih dadah disambung tiga hari lagi hingga Rabu ini.

Semua anggota dan pegawai terbabit sebelum ini direman tujuh hari bermula Selasa lalu selepas ditahan sehari sebelum itu bagi membantu siasatan kes berkenaan yang didakwa dilakukan sejak 2014.

Sambungan reman semua suspek yang bermula esok itu dikeluarkan Majistret Cindy Mc Juce Balitus selepas membenarkan permohonan Pegawai Pendakwa SPRM Sabah, Mohd Faliq Basiruddin di Lokap Berpusat Polis Kontinjen Sabah di sini, hari ini.

Faliq berkata, permohonan menyambung perintah tahanan reman itu bagi membolehkan pihak SPRM meneruskan siasatan kes berkenaan yang dilakukan mengikut Seksyen 17(a) Akta SPRM 2009.

“Masih ada beberapa perkara yang kita perlu siasat berkaitan kes ini, maka kita memohon untuk menyambung tahanan reman semua suspek dan pihak mahkamah membenarkan reman disambung tiga hari lagi hingga Rabu ini,” katanya.

Lapan daripada suspek bertugas di Ibu Pejabat Polis Daerah (IPD) Kota Belud, termasuk seorang yang sudah bersara, selain masing-masing seorang dari IPD Beluran, IPD Kota Kinabalu dan Ibu Pejabat Polis Kontijen (IPK) Sabah.

Mereka yang terdiri daripada anggota berpangkat koperal, lans koperal, sarjan dan inspektor dipercayai menerima wang rasuah secara tunai atau melalui transaksi bank secara harian, mingguan dan bulanan.

Kegiatan itu dipercayai dilakukan semua suspek sejak 2014 hingga Jun lalu dengan jumlah keseluruhan suapan dianggarkan mencecah puluhan ribu ringgit.

Difahamkan, suspek menerima suapan daripada orang awam sebagai dorongan untuk melindungi pesalah daripada diambil tindakan atas kesalahan menagih atau memiliki dadah.

Selain 11 anggota terbabit, seorang lagi anggota polis berpangkat koperal yang bertugas di Bahagian Stor IPD Kota Belud turut ditahan SPRM dan direman tujuh hari bermula Jumaat lalu berkaitan kes yang sama.


UMNO Sabah & GRS Masih ‘Steady’ – Bung

KOTA KINABALU:  UMNO Sabah tetap dengan pendirian untuk terus bekerjasama dengan Gabungan Rakyat Sabah (GRS) dalam menghadapi pilihan raya umum (PRU) akan datang.

Kenyataan berkenaan sekali gus menyangkal spekulasi yang mengaitkan berlakunya pertukaran kerajaan negeri Sabah sebagaimana khabar angin yang tersebar luas kebelakangan ini.

Pengerusi Badan Perhubungan UMNO Negeri Sabah Datuk Seri Bung Moktar Radin berkata, pihaknya sentiasa tenang biarpun menerima penyebaran khabar angin yang dianggap tidak berasas itu.

Timbalan Ketua Menteri ini berkata, UMNO dan GRS masih ‘steady’ sebagai kerajaan yang mentadbir negeri Sabah dan ketika ini tiada apa-apa yang berlaku seperti spekulasi yang dilaporkan.

“Selaku Ketua UMNO Sabah, saya tenang sahaja dan saya tidak pernah cakap UMNO akan menarik sokongan dari GRS.

“UMNO Sabah juga masih kekal dengan pendirian untuk terus bekerjasama dengan GRS dalam menghadapi PRU yang akan datang,” katanya di sini semalam.

Ditanya mengenai kenyataan Presiden Parti Bersatu Sabah (PBS) Datuk Seri Panglima Dr. Maximus Ongkili mengenai keterbukaan pihaknya untuk bekerjsama dengan Parti Warisan Sabah (WARISAN), Bung menjelaskan perkara itu tidak salah.

Katanya, PBS hanya menyatakan boleh bekerjasama dengan WARISAN dan bukannya akan bekerjasama. Justeru, PBS boleh bekerjasama dengan siapa sahaja demi pembangunan negeri Sabah.

“Bukannya mereka akan bekerjasama untuk PRU. Namun, dalam politik sentiasa ada sahaja pusingannya.

“Bagi UMNO, kita akan tetap bekerjasama dengan GRS di Sabah untuk berdepan PRU akan datang,” jelasnya.

Spekulasi pertukaran kerajaan negeri mula timbul berikutan wujudnya ketegangan di antara PBS dan Parti Solidariti Tanah Airku (STAR).

Baru-baru ini, Ketua Penerangan GRS yang juga Setiausaha Agung PBS Datuk Joniston Bangkuai turut menafikan dakwaan Presiden WARISAN Datuk Seri Panglima Mohd. Shafie Apdal akan kembali mengangkat sumpah sebagai Ketua Menteri sebagaimana yang tular di media sosial.

Pihaknya menegaskan perkara itu hanya satu dakwaan liar dan tidak benar. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Kau Sudah Ada 12 Anak Dengan Aku!!!’ – Isteri Belasah Pemandu Bas Kedapatan Curang Depan Penumpang

Seorang isteri mengamuk dan membelasah pemandu bas di Filipina yang juga suaminya selepas mendapati lelaki itu curang terhadapnya.

Wanita itu datang menyerang suaminya ketika lelaki itu sedang bertugas di Manila, Jumaat lalu.

Keadaan itu memaksa pemandu bas terbabit memberhentikan kenderaan dan perjalanan penumpangnya tertangguh seketika.

Klip video yang dirakam penumpang bas menunjukkan wanita terbabit menjerit terhadap suaminya.

“Kau ada 12 orang anak dengan aku! Macam mana kau boleh hancurkan keluarga kau hanya kerana perempuan lain!?” jeritnya.

Difahamkan, perempuan simpanan lelaki itu turut berada dalam bas tersebut ketika kejadian itu berlaku. Pemandu bas itu sedaya upaya menghalang isterinya dari menyerang kekasihnya.

Para penumpang yang lain pula meminta kekasih pemandu itu keluar dari bas tersebut kerana dia telah menyebabkan perjalanan mereka tertangguh.

Enggan terlibat dalam kejadian itu, perempuan berkenaan terus mengambil begnya dan keluar dari bas tersebut.

Salah seorang penumpang bas, Dwigay Germanes berkata, “Saya sokong isteri dia, mesti dia rasa kecewa sangat bila dapat tangkap suami dia curang.

“Mungkin sebelum ini dia dah rasa curiga. Saya tak kasihankan pemandu itu sebab dia memang layak dibelasah isterinya dan kami pula lambat sampai di tempat kerja disebabkan kecurangannya itu,” katanya.

Ekoran kejadian itu juga, kesemua penumpang terpaksa menggunakan perkhidmatan bas lain dan pergaduhan pasangan berkenaan membuatkan pihak polis trafik termasuk masuk campur. Sumber: Daily Mail ,TheReporter


Skuad B-18 Benam Thailand, Layak Ke Uzbekistan

KUALA LUMPUR: Skuad bawah 18 tahun negara (B-18) negara mengesahkan tempat ke pusingan akhir Kejuaraan Bawah 19 tahun (B-19) Konfederasi Bolasepak Asia (AFC) 2020 selepas menewaskan Thailand 1-0 di Kemboja, sebentar tadi.

Keputusan itu membolehkan anak buah Brad Maloney menggungguli Kumpulan G sekali gus layak ke pusingan akhir di Uzbekistan selaku juara kumpulan.

Lebih membanggakan, Malaysia membuktikan mereka mampu menjadi pencabar sebenar pada pusingan akhir selepas menamatkan saingan peringkat kumpulan dengan rekod bersih memenangi semua empat perlawanan.

Situasi ini menyaksikan skuad B-18 berjaya mengelak nasib diterima skuad bawah 23 tahun (B-23) dan skuad bawah 16 tahun (B-16) yang gagal mara ke pusingan akhir AFC selepas terkandas pada pusingan kelayakan sebelum ini.

Ketika hanya memerlukan seri untuk layak, jaringan tunggal Muhamad Umar Hakeem pada minit ke-83 memastikan Malaysia meraih kemenangan keempat berturut-turut pada kempen kelayakan kali ini.


Harap Petronas Tidak Lupa Sabah Bila Hasil Meningkat

KUDAT: Kerajaan Sabah akan terus memperkukuh hubungan kerjasama dengan Petronas dalam usaha membangunkan sektor pendidikan dan meningkatkan keupayaan hasil menerusi aktiviti hiliran dalam industri minyak dan gas di Sabah.

Ketua Menteri Datuk Seri Panglima Mohd Shafie Apdal berkata, kerajaan akan sentiasa menyokong usaha Petronas dalam membangunkan aktiviti hiliran kerana ia dapat membuka peluang pekerjaan dan perniagaan kepada masyarakat setempat.

“Ini antara usaha yang kita tengah bincangkan dengan sebaiknya bagaimana untuk membangunkan aktiviti hiliran dalam industri minyak dan gas.

“Pembuatan baja antara perkara yang boleh diberi perhatian kerana negara jiran, Indonesia banyak mengimport baja dari luar.

“Dengan jarak yang dekat dengan Indonesia dan sumber bahan mentah yang ada di Sabah, kita boleh mengeluarkan baja. Kita yakin ini akan memberi manfaat bukan hanya kepada Petronas tetapi juga kepada rakyat di Sabah,” katanya ketika ditanya mengenai rancangan kerjasama bersama Petronas pada masa akan datang.

Beliau berkata demikian semasa Majlis Penyerahan Asrama Harian Luar Bandar (AHLB) Sekolah Kebangsaan (SK) Balambangan, Banggi, di sini pada Sabtu.

Dalam pada itu, Mohd Shafie juga meminta Petronas agar tidak melupakan Sabah apabila hasil yang diperolehi syarikat itu meningkat.

Sementara itu, Presiden merangkap Ketua Pegawai Eksekutif Petronas Tan Sri Wan Zulkiflee Wan Ariffin berkata, hubungan baik antara Petronas dan Kerajaan Sabah bermula sejak zaman awal penubuhan syarikat itu.

“Sejak itu urusniaga Petronas terus berkembang merangkumi operasi huluan dan petrokimia. Sehingga ke hari ini pertalian ini terus diperkukuhkan dengan pelbagai usaha dalam memajukan industri minyak dan gas di Sabah.

“Kini, Petronas secara aktif menjalankan pelbagai projek di Sabah termasuk Terminal Minyak dan Gas Sabah (SOGT), Sabah-Sarawak Gas Pipeline (SSGP), Methanol Labuan dan Projek Sabah Amonia Urea (SAMUR).

“Perniagaan di Sabah berjaya membuka peluang pekerjaan kepada masyarakat setempat. Jika dilihat, 75 peratus kakitangan Petronas di Sabah juga terdiri daripada warga Sabah sendiri,” ujarnya.


Liew minta rakyat Sabah beri peluang kerajaan negeri buktikan kemampuan

KOTA KINABALU: Pengerusi PKR Sabah, Datuk Christina Liew meminta rakyat di negeri itu memberi peluang sekurang-kurangnya satu penggal untuk kerajaan negeri pimpinan Parti Warisan Sabah (Warisan) membuktikan kemampuan dalam melaksanakan pembangunan dan melonjakan pertumbuhan ekonomi.

Liew, yang juga Timbalan Ketua Menteri, berkata, kerajaan negeri pimpinan Ketua Menteri, Datuk Seri Mohd Shafie Apdal telah melakukan terbaik dalam menyelesaikan beberapa masalah yang ditinggalkan oleh kerajaan terdahulu selepas setahun menerajui pentadbiran negeri itu.

Ini termasuk memperkenal beberapa dasar baharu bagi membawa lebih manfaat kepada pembangunan dan ekonomi negeri demi kesejahteraan rakyat secara keseluruhannya, katanya.

“Saya fikir adalah lebih adil memberi kami sekurang-kurangnya satu penggal (membuktikan kemampuan membawa pembangunan dan memperkukuh ekonomi). Ketua Menteri telah berusaha melakukan terbaik termasuk pergi ke China untuk membawa pelaburan ke Sabah, “ katanya kepada pemberita di sini hari hari sempena ulang tahun pertama pentadbiran kerajaan pusat Pakatan Harapan (PH) dan Warisan di Sabah.

Menurutnya, projek merancakkan industri pelancongan negeri terus dipergiatkan dengan pembinaan hotel.

Liew mengulas kenyataan Presiden Dewan Perniagaan dan Industri Cina Kota Kinabalu, Datuk Michael Lui yang mahu kerajaan PH memenuhi aspirasi rakyat dengan mengambil langkah melaksanakan pembangunan dan mempercepat pertumbuhan ekonomi kerana parti gabungan itu akan memasuki tahun kedua pentadbiran selepas mengambil alih Putrajaya pada 9 Mei tahun lepas.

Di Sabah, Warisan telah membentuk kerajaan negeri gabungan bersama UPKO dan PH selepas Pilihan Raya Umum ke-14 (PRU-14), Mei tahun lalu.

Dalam pada itu, Liew tidak menafikan berlaku banyak kekurangan insentif dalam pembangunan perniagaan, namun, perkara itu tidak hanya tertumpu di Sabah sahaja.

Bagaimanapun, kerajaan negeri komited untuk membantu mempromosi sekali gus memasarkan produk usahawan tempatan bagi melonjakkan pendapatan dan meluaskan lagi peluang perniagaan mereka, katanya.


Kehadiran Pesawat Pengintip Israel Amaran Untuk Malaysia

KUALA LUMPUR: Kehadiran pesawat pengintip berteknologi tinggi serta canggih milik Israel dalam ruang udara negara adalah amaran penting buat Malaysia.

Kehadiran pesawat terbabit dalam ruang udara negara perlu diragui daripada segenap sudut supaya kesiapsiagaan aset pertahanan negara sentiasa berada pada tahap terbaik.

Perkara itu disuarakan oleh Penasihat Teknikal Pusat Kajian Terrorisme dan Ekstremisme Universiti Sains Arab Naif, Arab Saudi, Dr Mohd Mizan Aslam menyifatkan bahawa kehadiran pesawat itu lebih cenderung untuk mengintip termasuk lokaliti strategik negara.

“Tugasan biasa yang akan dilakukan oleh pesawat seperti ini adalah intipan, bukan saja untuk pesawat besar seperti ini malah sekecil pesawat ringan seperti Pilatus juga boleh diubahsuai menjadi pesawat pengintip yang efektif.

“Pesawat ini akan melakukan penerbangan secara berputar sama ada dalam bentuk bulatan atau pelbagai segi dengan menyedut segala bentuk maklumat yang gagal atau kurang jelas daripada imej cerapan satelit.

“Pesawat milik Israel ini dipercayai boleh melakukan intipan terhadap aset pertahanan negara dan pangkalan tentera udara mahupun laut menerusi intipan kamera kawalan jauh berdefinisi tinggi,” katanya kepada Harian Metro ketika dihubungi, hari ini.

Mohd Mizan menyatakan jika benar ia operasi pengintipan, pastinya pesawat itu akan mensasarkan lokasi strategik termasuk cerapan rutin harian.

“Ramainya diaspora Palestin di Malaysia secara tidak langsung menjadikan negara kita subjek kepada sebarang bentuk serangan oleh Israel.

“Masyarakat Palestin yang belajar dan memperoleh pelbagai sokongan daripada kerajaan dan pertubuhan bukan kerajaan (NGO) dianggap sebagai ancaman kepada pihak Israel.

“Malah laporan media Haaretz pada 2017 serta 2018 jelas menyatakan bahawa rakyat Palestin di Malaysia melakukan latihan ketenteraan secara taktikal dan merangka strategi menyerang Israel,” katanya.

Menurutnya, pasukan keselamatan negara terutamanya Angkatan Tentera Malaysia (ATM) pastinya berada dalam keadaan berjaga-jaga atas sebarang bentuk serangan secara fizikal mahupun berbentuk siber.

Katanya, polis juga perlu mempertingkatkan kawalan terhadap semua aset penting dan individu tertentu di dalam dan luar negara terutamanya pimpinan dan rakyat Palestin umumnya di Malaysia. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost